
I Notă introductivă

Studiul cu privire la contractul colectiv de muncă conţine o sinteză a reglementărilor în domeniu din unele state membre ale Uniunii Europene. 

În structura lucrării s-au urmărit identificarea sediului materiei pentru fiecare stat analizat şi principalele dispoziţii cu privire la: definiţia contractului colectiv de muncă, părţile contractante, procedurile de negociere colectivă, durata şi rezilierea contractului, precum şi procedurile de mediere în soluţionarea conflictelor colective. 

Aşa cum vom vedea, sediul materiei pentru majoritatea statelor se află în legile speciale cu privire la contractele colective de muncă, codurile muncii sau în legi speciale referitoare la sindicate şi relaţiile de muncă. 

Facem în continuare câteva precizări cu privire la cele mai importante principii ale convenţiilor internaţionale care au stat la baza elaborării actelor normative de la nivel naţional.

Convenţia OIM nr.154 cu privire la promovarea negocierii colective, adoptată la Geneva la 19 iunie 1981 şi intrată în vigoare la 11 august 1983, a reiterat principiul stabilit prin Convenţia din 1949 cu privire la obligaţia Organizaţiei Internaţionale a Muncii de a promova în rândul naţiunilor lumii programe de recunoaştere a dreptului la negociere colectivă, cu precizarea că „acest principiu este în întregul său aplicabil tuturor oamenilor de pretutindeni”. 

Având în vedere importanţa principiilor internaţionale cuprinse în: Convenţia cu privire la libertatea de asociere şi dreptul la organizare din 1948, Convenţia cu privire la dreptul la organizare şi negociere colectivă din 1949, Recomandarea OIM cu privire la contractele colective din 1951, Convenţia şi Recomandarea OIM cu privire la relaţiile de muncă din 1978, Convenţia OIM din 1981 a stabilit principiul aplicării negocierii colective tuturor negocierilor care au loc între un angajator, un grup de angajatori ori una sau mai multe organizaţii de angajatori şi una sau mai multe organizaţii de salariaţi.

Negocierile colective vor avea loc în următoarele scopuri:

· stabilirea condiţiilor de lucru şi a condiţiilor de angajare, şi/sau

· reglementarea relaţiilor dintre angajatori şi salariaţi, şi/sau

· reglementarea relaţiilor dintre angajatori sau organizaţiile acestora şi organizaţia/organizaţiile salariaţilor.

Art.3 din Convenţia menţionată lasă la latitudinea dreptului naţional ori jurisprudenţei stabilirea sferei de aplicare a negocierii colective. 

Dispoziţiile acestei Convenţii devin aplicabile prin legi şi regulamente, atunci când ele nu sunt incluse în contractele colective, deciziile de arbitraj sau în alte acte conforme cu practicile naţionale. 

Convenţia stabileşte pentru statele semnatare obligaţia de a lua măsuri pentru promovarea negocierilor colective. Aceste măsuri ar trebui să constea în:

· accesul liber pentru toţi angajatorii şi pentru toate grupurile de salariaţi la negocierea colectivă
;

· extinderea progresivă a negocierii colective la toate scopurile menţionate mai sus;

· încurajarea instituirii unor reguli de procedură între organizaţiile de angajatori şi cele ale salariaţilor;

· crearea de organisme şi proceduri pentru soluţionarea conflictelor ce decurg din relaţiile de muncă.

Măsurile autorităţilor publice pentru încurajarea şi promovarea negocierilor colective ar trebui să facă obiectul consultării anterioare dintre aceste autorităţi şi organizaţiile angajatorilor şi salariaţilor. 

Menţionăm faptul că România a ratificat Convenţia OIM nr.154 cu privire la promovarea negocierii colective la data de 15 decembrie 1992. 

II reglementări privind contractul colectiv de muncă în state membre ale Uniunii Europene 

1. Belgia

Sediul materiei: Legea cu privire la contractul colectiv de muncă şi comisiile paritare, din decembrie 1968, cu modificările ulterioare. 

Legea se aplică atât lucrătorilor, cât şi angajatorilor şi organizaţiilor. În sensul legii sunt consideraţi lucrători persoanele care desfăşoară activităţi sub autoritatea unei alte persoane, în alte condiţii decât pe baza unui contract individual de muncă. Sunt consideraţi angajatori persoanele sub autoritatea cărora lucrează persoanele desemnate mai sus. 

Actul normativ menţionat nu se aplică:

· persoanelor angajate în serviciul public central, provincial, comunal, în cadrul instituţiilor publice şi organismelor de interes public (cu excepţia Băncii Naţionale a Belgiei, Comisiei bancare şi financiare, a Societăţii federale de investiţii, a Caselor generale de economii şi pensii, a Societăţii naţionale de credit pentru industrie, a Casei naţionale de credit profesional, a Institutului naţional de credit agricol, a Oficiului central de credit ipotecar şi a Loteriei naţionale)
;

· persoanelor angajate în cadrul centrelor de formare profesională;

· persoanelor subvenţionate de stat, angajate în cadrul instituţiilor subvenţionate de învăţământ liber;

· lucrătorilor angajaţi pe bază de contract individual de muncă. 

În sensul legii, contractul colectiv de muncă este acel act încheiat între una sau mai multe organizaţii de lucrători şi una sau mai multe organizaţii de angajatori, prin care se definesc relaţiile de muncă individuale şi colective dintre angajatorii şi angajaţii din cadrul unei ramuri de activitate
 şi care reglementează drepturile şi obligaţiile părţilor contractante. 

Contractul colectiv de muncă poate fi încheiat, în cadrul unui organism paritar, de către una sau mai multe organizaţii de lucrători, cu una sau mai multe organizaţii de angajatori şi, în afara unui organism paritar, de către una sau mai multe organizaţii de lucrători, cu una sau mai multe organizaţii de angajatori sau cu unul sau mai mulţi angajatori. 

Sfera de aplicare a unui contract colectiv de muncă încheiat în cadrul Consiliului naţional al muncii cuprinde mai multe ramuri de activitate şi întreg teritoriul statului.

Sunt lovite de nulitate acele dispoziţii ale contractului colectiv de muncă, care:

· sunt contrare dispoziţiilor imperative ale legilor şi decretelor, tratatelor şi reglementărilor internaţionale obligatorii pentru Belgia;

·  încredinţează arbitrilor soluţionarea litigiilor individuale.

De asemenea, sunt lovite de nulitate:

· dispoziţiile unui contract colectiv de muncă încheiat în cadrul unei comisii paritare, care sunt contrare dispoziţiilor unui contract încheiat în cadrul Consiliului naţional al muncii;

· dispoziţiile unui contract încheiat în cadrul unei subcomisii paritare, care sunt contrare unui contract de muncă încheiat în cadrul comisiei paritare de care aparţine subcomisia în cauză;

· dispoziţiile unui contract încheiat în afara unui organism paritar, care sunt contrare unui contract încheiat în cadrul Consiliului naţional al muncii ori în cadrul unei comisii sau subcomisii paritare arondate întreprinderilor interesate.

Sunt lovite de nulitate şi clauzele unui contract individual de muncă, precum şi dispoziţiile unui regulament de lucru care sunt contrare dispoziţiilor unui contract colectiv de muncă încheiat între angajatorii şi angajaţii interesaţi. 

Reprezentanţii organizaţiilor sunt presupuşi a fi abilitaţi să încheie contractul în numele organizaţiei proprii. Această prezumţie este irefragabilă. 

Contractul colectiv de muncă se încheie în formă scrisă, sub sancţiunea nulităţii, şi se semnează de către persoanele care participă în numele organizaţiei sau în nume propriu. Aceste semnături pot fi înlocuite:

· de menţiunea că preşedintele şi secretarul organului paritar au semnat procesul verbal al reuniunii aprobate de membri;

· de semnătura unui membru al fiecărei organizaţii reprezentate în organul paritar în cadrul căruia s-a încheiat contractul;

· de semnătura unei persoane care a mediat între părţi cu ocazia unui conflict de muncă şi care afirmă că părţile au ajuns la un acord asupra protocolului de conciliere.

Contractul colectiv de muncă se încheie pe o perioadă determinată, pe o perioadă nedeterminată sau pentru o perioadă determinată cu o clauză de reînnoire. În lipsa unei clauze contrare, contractul încheiat pe o perioadă nedeterminată sau cel încheiat pe o perioadă determinată cu clauză de reînnoire poate fi reziliat de una din părţi. Rezilierea parţială a contractului este permisă doar dacă există o clauză specială în acest sens. Rezilierea se face în formă scrisă, sub sancţiunea nulităţii. 

Contractul colectiv de muncă trebuie să cuprindă, în mod obligatoriu, următoarele:

· denumirea organizaţiilor care îl încheie;

· denumirea organului paritar, dacă contractul este încheiat în cadrul unui asemenea organ;

· identitatea persoanelor care încheie contractul şi, dacă acesta este încheiat în afara unui organ paritar, calitatea în care aceste persoane acţionează, precum şi funcţiile pe care aceste persoane le ocupă în cadrul propriilor organizaţii;

· persoanele, ramura de activitate sau întreprinderile şi cadrul teritorial cărora contractul le este aplicabil, atunci când contractul nu se aplică tuturor angajatorilor şi lucrătorilor care aparţin organului paritar în cadrul căruia acesta se încheie;

· durata de validitate a contractului colectiv de muncă cu durată determinată, respectiv modalităţile şi termenul de reziliere a contractului cu durată nedeterminată ori a contractului cu durată determinată şi clauză de reînnoire;

· data de intrare în vigoare, în situaţia în care contractul nu intră în vigoare la data încheierii sale;

· data la care contractul a fost încheiat;

· semnăturile persoanelor abilitate să semneze, conform precizărilor făcute mai sus ori menţiunile menite să le înlocuiască pe acestea. 

Organizaţiile şi angajatorii care nu au participat la încheierea contractului colectiv de muncă pot adera la acesta în orice moment, cu acordul tuturor părţilor care l-au semnat, dacă nu se dispune altfel. Adeziunea se face în formă scrisă, sub sancţiunea nulităţii. 

Contractul colectiv de muncă se depune la Ministerul muncii; tot la Ministerul muncii se depun, în egală măsură, adeziunea la contract a organizaţiilor sau angajatorilor şi rezilierea contractului cu durată nedeterminată ori a contractului cu durată determinată şi clauză de reînnoire. Orice persoană poate obţine o copie a contractului colectiv de muncă, contra unei taxe al cărei cuantum este fixat de către Rege. 

Persoanele şi organizaţiile implicate în contract:

· organizaţiile care îl încheie şi angajatorii care sunt membri ai acestor organizaţii sau care au încheiat contractul, începând cu data intrării sale în vigoare;

· organizaţiile şi angajatorii care aderă la contract şi angajatorii membri ai acestor organizaţii, începând cu data aderării;

· angajatorii care se asociază unei organizaţii care a semnat deja contractul colectiv de muncă, începând cu data asocierii;

· toţi lucrătorii unui angajator parte în contract.

În situaţia cesiunii totale sau parţiale a unei întreprinderi, noul angajator este obligat să respecte contractul pe care fostul patron l-a semnat, până când acesta încetează să-şi producă efectele. 

În situaţia în care o organizaţie semnatară a unui contract colectiv de muncă se dizolvă, dispoziţiile contractuale care guvernau relaţiile individuale dintre angajator şi angajaţi rămân aplicabile membrilor organizaţiei, până când sunt aduse contractului modificări menite să schimbe semnificativ aceste relaţii. 

Contractele încheiate în cadrul unui organ paritar

În cadrul unui organ paritar, contractul poate fi încheiat de toate organizaţiile care sunt reprezentate în acel organ. 

Obiectul contractului, data, durata, sfera de aplicare şi locul de depunere sunt publicate printr-un aviz în Monitorul belgian. În mod similar se publică şi rezilierea contractului cu durată nedeterminată ori a contractului cu durată determinată şi clauză de reînnoire. 

În situaţia în care se modifică sfera de aplicare a unei comisii ori subcomisii paritare, contractele încheiate în cadrul acesteia continuă să-şi producă efectele asupra angajatorilor şi angajaţilor iniţiali, până când comisia ori subcomisia paritară în cauză remediază situaţia. 

Regele poate înzestra cu forţă obligatorie contractul colectiv de muncă încheiat în cadrul unui organ paritar, la cererea organului sau organizaţiei reprezentate în cadrul acestuia. Dacă Ministrul muncii consideră că nu trebuie să propună Regelui înzestrarea contractului cu forţă obligatorie, el va trebui să motiveze această opţiune în faţa organului paritar interesat. 

Contractul înzestrat cu forţă obligatorie îşi produce efectele asupra tuturor angajatorilor şi angajaţilor care aparţin organului paritar şi în măsura în care aceştia fac parte din sfera de aplicare stabilită în contract. 

Regele poate să abroge în tot sau în parte decretul prin care a înzestrat cu forţă obligatorie contractul colectiv de muncă, în măsura în care acesta nu mai corespunde situaţiilor şi condiţiilor care au justificat extinderea forţei obligatorii. Ministrul muncii nu poate totuşi să propună Regelui să abroge acest decret, decât atunci când organul paritar în cadrul căruia s-a încheiat contractul şi-a dat acordul cu privire la această abrogare. 

Comisiile paritare

Regele poate, din iniţiativa sau la cererea uneia sau mai multor organizaţii, să instituie comisii paritare de angajatori şi angajaţi. El determină persoanele, ramura de activitate sau întreprinderile şi cadrul teritorial pentru fiecare comisie. Dacă Ministrul muncii propune Regelui instituirea unei comisii paritare ori o nouă reglementare a sferei de aplicare a unei comisii existente, el va trebui să informeze organizaţiile interesate pe calea unui aviz publicat în Monitorul belgian. 

La cererea unei comisii paritare, Regele poate institui una sau mai multe subcomisii paritare. După avizul acestei comisii paritare, Regele stabileşte persoanele şi cadrul teritorial pentru fiecare subcomisie. 

Comisiile şi subcomisiile paritare au drept misiune:

· să participe la elaborarea contractelor colective de muncă de către organizaţiile reprezentate;

· să prevină sau să medieze litigiile dintre angajatori şi angajaţi;

· să prezinte Guvernului, Consiliului naţional al muncii, Consiliului central al economiei şi consiliilor profesionale, la cererea ori iniţiativa acestora, avize în materiile ce ţin de competenţa lor;

· să îndeplinească orice altă misiune care le este încredinţată prin lege.

Componenţa comisiilor paritare

Comisiile şi subcomisiile paritare sunt alcătuite din:

· un preşedinte şi un vicepreşedinte;

· un număr egal de reprezentanţi ai organizaţiilor de angajatori şi ai organizaţiilor de lucrători;

· doi sau mai mulţi secretari.

Regele numeşte preşedinţii şi vicepreşedinţii dintre persoanele competente în materie socială şi independente faţă de interesele pe care comisia ori subcomisia paritară le poate avea. Funcţia de preşedinte şi cea de vicepreşedinte sunt incompatibile cu exercitarea mandatului de membru în Camerele legislative. În exercitarea atribuţiilor lor, preşedintele şi vicepreşedintele se află sub autoritatea Ministrului muncii. 

Regele stabileşte numărul de membri pentru fiecare comisie şi subcomisie paritară.

Ministrul muncii desemnează organizaţiile care vor fi reprezentate şi determină numărul de mandate atribuite fiecăreia dintre ele. Această decizie se comunică tuturor organizaţiilor care au cerut să fie reprezentate. Organizaţiile desemnate sunt apoi invitate să prezinte, în termen de o lună, doi candidaţi pentru fiecare mandat care le este atribuit. 

Mandatul membrilor are o durată de patru ani, cu posibilitatea reînnoirii. 

Secretarii sunt numiţi de Ministrul muncii. 

Membrii comisiilor ori subcomisiilor paritare pot fi ajutaţi de consilieri tehnici, al căror număr este stabilit prin regulamentul de ordine interioară. La cererea comisiei paritare în cauză, Ministrul muncii poate să desemneze unul sau mai mulţi funcţionari în calitate de consilieri. 

Regele stabileşte modalităţile de plată şi cuantumul acesteia pentru preşedinţii, vicepreşedinţii, membrii şi secretarii comisiilor şi subcomisiilor paritare.  

Comisiile şi subcomisiile paritare iau hotărâri doar dacă sunt prezenţi cel puţin jumătate din numărul membrilor ori supleanţilor reprezentanţi ai angajatorilor şi cel puţin jumătate din numărul membrilor ori supleanţilor reprezentanţi ai angajaţilor. Deciziile se iau cu unanimitatea de voturi a membrilor prezenţi, dacă o lege specială nu dispune altfel. 

Regele stabileşte modul de funcţionare a comisiilor şi subcomisiilor paritare. 

Ministrul muncii controlează activitatea comisiilor şi subcomisiilor paritare. 

Fiecare comisie şi subcomisie paritară îşi adoptă propriul regulament de ordine interioară. 

Sursele obligaţiilor în relaţiile de muncă dintre angajatori şi angajaţi

Ierarhia acestor surse este următoarea:

· dispoziţiile imperative ale legii;

· contractele colective de muncă cu forţă obligatorie în următoarea ordine:

· contractele încheiate în cadrul Consiliului naţional al muncii;

· contractele încheiate în cadrul unei comisii paritare;

· contractele încheiate în cadrul unei subcomisii paritare;

· contractele colective de muncă fără forţă obligatorie, dacă angajatorul este semnatar sau asociat la o organizaţie semnatară a acestor contracte, în următoarea ordine:

· contractele încheiate în cadrul Consiliului naţional al muncii;

· contractele încheiate în cadrul unei comisii paritare;

· contractele încheiate în cadrul unei subcomisii paritare;

· contractele încheiate în afara unui organ paritar;

· contractul individual în formă scrisă;

· contractul colectiv de muncă încheiat în cadrul unui organ paritar şi fără forţă obligatorie, dacă angajatorul nesemnatar sau neasociat la o organizaţie semnatară face parte din organul paritar în cadrul căruia s-a încheiat contractul;

· regulamentul de lucru;

· dispoziţiile suplimentare ale legii;

· contractul individual verbal;

· cutuma.

2. Cehia

Sediul materiei: Legea contractelor colective de muncă, nr.2/1991, cu modificările ulterioare. 

Legea reglementează contractul colectiv de muncă încheiat între organele competente ale organizaţiilor sindicale şi angajatori, asistaţi de stat atunci când este nevoie. 

Contractele colective de muncă reglementează relaţiile individuale şi colective dintre angajatori şi angajaţii acestora, precum şi drepturile şi obligaţiile părţilor contractante. 

Contractele colective de muncă pot fi încheiate de către organele competente ale sindicatelor cu angajatorii, ori de către organizaţiile acestora. 

Contractele colective de muncă pot fi:

· contracte de întreprindere, atunci când sunt încheiate între organul sindical competent şi angajator;

· contracte la un nivel superior, atunci când sunt încheiate între organul superior sindical competent şi asociaţia (organizaţia) ori asociaţiile angajatorilor şi când privesc un număr mai mare de angajaţi.

Contractul colectiv de muncă poate fi negociat şi încheiat în numele părţilor contractante de către:

· un reprezentant al organului sindical competent, autorizat prin statutul organizaţiei sindicale ori de către regulamentul de ordine interioară al organului sindical competent;

· directorul sau alt reprezentant competent al patronatului;

· un cetăţean care angajează lucrători pentru desfăşurarea activităţii sale de afaceri;

· un reprezentant al patronatului competent, dacă acesta este autorizat de regulamentul de ordine interioară al patronatului să încheie contracte colective de muncă. 

Condiţiile de validitate a contractului colectiv de muncă

Contractele colective sunt valide dacă sunt încheiate în formă scrisă şi semnate de către reprezentanţii autorizaţi ai organelor sindicale şi angajatorilor ori reprezentanţii patronatelor. 

Sunt în parte lovite de nulitate contractele colective care:

· sunt contrare dispoziţiilor statutare;

· reglementează mai puţine drepturi pentru angajaţi decât contractele colective de nivel superior;

· garantează drepturi salariale pentru angajaţi mai mari decât pragul maxim prevăzut în contractul colectiv de nivel superior.

Contractul colectiv de muncă are forţă obligatorie între părţi. El îşi produce însă efectele şi asupra:

· angajatorilor în numele cărora se încheie contractul de către patronatul lor;

· angajaţilor în numele cărora se încheie contractul de către organul sindical competent ori organul superior sindical competent;

· organului sindical în numele căruia se încheie contractul de către organul superior sindical competent.

Organul superior sindical încheie contractul colectiv de muncă şi în numele angajaţilor care nu sunt membri ai sindicatelor. 

Contractele colective de muncă au o durată determinată, expres prevăzută în textele lor, iar dacă această durată nu este menţionată, se presupune că au fost încheiate pe termen de un an. 

Ministerul muncii şi problemelor sociale poate hotărî ca un contract colectiv de muncă de nivel superior să-şi producă efectele şi asupra angajatorilor care nu sunt membri ai patronatului parte în contract. În acest sens, contractul colectiv de muncă este aplicabil doar acelor angajatori care desfăşoară activităţi similare, care operează în aceleaşi condiţii economice şi sociale şi care au un sediu înregistrat în Republica Cehă. 

Procedura de încheiere a contractelor

Procedurile de negociere colectivă încep atunci când o parte contractantă prezintă unei alte părţi contractante o propunere scrisă de încheiere a unui contract colectiv de muncă. Cealaltă parte contractantă este obligată să răspundă în scris, fără întârziere, şi să îşi exprime opinia asupra acelor părţi din propunere pe care nu le acceptă. 

Cu 60 de zile înainte de încetarea contractului colectiv de muncă, părţile contractante trebuie să înceapă negocierile pentru încheierea unui nou contract. 

 Soluţionarea conflictelor colective

În sensul legii, prin conflicte colective înţelegem conflictele legate de încheierea contractului colectiv de muncă şi disputele cu privire la îndeplinirea obligaţiilor ce decurg din contractul colectiv de muncă. Sunt excluse disputele legate de pretenţiile individuale ale angajaţilor. 

Părţile contractante pot conveni asupra desemnării unui mediator pentru soluţionarea conflictelor. Dacă acest lucru nu se întâmplă, mediatorul va fi numit de către Ministrul muncii şi problemelor sociale, pe baza cererii făcute de una din părţile contractante. 

Mediatorul poate fi orice cetăţean în vârstă de cel puţin 18 ani care dispune de capacitate juridică ori o persoană juridică, cu precizarea că se impune acordul prealabil al acestor persoane. 

Mediatorul va înştiinţa părţile contractante în scris cu privire la propunerea sa de soluţionare a conflictului, în termen de 15 zile de la data la care a luat la cunoştinţă de conflict, dacă părţile contractante nu stabilesc altfel. 

Costurile medierii vor fi suportate în comun de către părţile contractante. Aceste costuri cuprind remuneraţia mediatorului. 

În situaţia în care procedura de mediere rămâne fără rezultat, părţile contractante pot cere în scris unui arbitru să soluţioneze litigiul. Arbitru poate fi orice cetăţean, în vârstă de cel puţin 18 ani, care dispune de capacitate juridică, cu precizarea că el va trebui să fie înscris în lista arbitrilor gestionată de Ministerul muncii şi problemelor sociale. 

Rolul de mediator şi cel de arbitru în acelaşi conflict colectiv nu pot fi exercitate de aceeaşi persoană. 

Arbitrul va înştiinţa în scris părţile contractante cu privire la decizia luată, în termen de 15 zile de la începerea procedurii de arbitraj. 

Costurile procedurii de arbitraj sunt suportate de către Ministerul muncii şi problemelor sociale. 

Oricare din părţile contractante poate ataca (în termen de 15 zile) decizia arbitrului, printr-o acţiune în anulare la instanţa regională competentă, dacă această decizie este contrară dispoziţiilor statutare ori contractului colectiv. Instanţa regională va judeca în fond, conform Codului de procedură civilă, însă hotărârea pronunţată rămâne definitivă. 

3. Estonia

Sediul materiei: Legea contractelor colective de muncă din 28 aprilie 1993, cu modificările ulterioare, şi  Legea cu privire la soluţionarea litigiilor colective de muncă din 5 mai 1993, cu modificările ulterioare.
Conform actului normativ menţionat, contractul colectiv de muncă este un acord voluntar între angajaţi ori federaţia (asociaţia) de angajaţi şi angajator, federaţia (asociaţia) de angajatori ori agenţii statale sau administraţii locale şi care reglementează relaţiile de muncă dintre angajaţi şi angajatori. 

 Asociaţia sau federaţia de angajatori reuneşte persoanele fizice şi juridice care sunt angajatori, în sensul Legii contractelor de angajare pe ramură de activitate sau pe bază de alte criterii, şi are rolul de a proteja şi reprezenta interesele membrilor săi în relaţiile de muncă. 

Uniunea sau federaţia de lucrători reuneşte angajaţii unei ramuri de activitate, întreprinderi, agenţii sau alte organizaţii şi are menirea de a-i proteja şi reprezenta pe aceştia în relaţiile de muncă, conform statutelor proprii. 

Părţile contractante

Contractul colectiv de muncă poate fi bilateral ori tripartit. 

Contractul se poate încheia între:

· un angajator şi o uniune, federaţie sau alt reprezentant autorizat al angajaţilor;

· o asociaţie sau federaţie de angajatori şi o uniune sau federaţie de angajaţi;

· o asociaţie din administraţia locală şi o uniune sau federaţie de angajaţi şi funcţionari;

· o federaţie naţională de angajatori şi o federaţie naţională de angajaţi;

· federaţia naţională a sindicatelor, federaţia naţională a patronatelor şi Guvernul Republicii;

· federaţiile locale ale sindicatelor, federaţiile patronatelor şi administraţiile locale. 

Contractele colective din întreprinderi, agenţii şi alte organizaţii vor fi încheiate de către sindicate. Dacă angajaţii nu sunt reprezentaţi de un sindicat într-o întreprindere, agenţie sau altă organizaţie, un reprezentant autorizat al angajaţilor va încheia contractul colectiv de muncă. 

Pentru o agenţie guvernamentală, o agenţie de stat administrată de o agenţie guvernamentală sau o agenţie administrativă de stat, directorul acesteia poate încheia contractul colectiv de muncă, în calitate de angajator. Directorul agenţiei va angaja răspunderea bugetară pentru nerespectarea obligaţiilor asumate prin contractul colectiv
. 

Contractul colectiv de muncă se aplică doar acelor angajatori şi angajaţi care aparţin unei organizaţii parte în contract, dacă acesta nu dispune altfel. 

În situaţia în care există un conflict între dispoziţiile mai multor contracte colective de muncă, se vor aplica acelea mai favorabile. 

Contractele colective de muncă încheiate vor fi înregistrate şi păstrate la Ministerul problemelor sociale. Procedura de înregistrare şi modificare a datelor se vor stabili prin regulament al ministrului de resort. 

Forma şi conţinutul contractelor

Contractul colectiv de muncă se încheie în formă scrisă; toate anexele la contract constituie parte integrantă din acesta şi beneficiază de aceeaşi forţă juridică ca şi contractul iniţial. 

Contractul colectiv de muncă poate conţine: condiţiile de salarizare; condiţiile de lucru; condiţiile legate de timpul de lucru şi odihnă; condiţiile de suspendare, modificare ori reziliere a unui contract de muncă şi regulile de calcul al vechimii în muncă la acelaşi angajator; condiţiile şi procedura de disponibilizare şi compensaţiile oferite în caz de disponibilizare; condiţiile de siguranţă şi sănătate a muncii; condiţiile de formare profesională, specializare şi asistenţă pentru şomeri; garanţiile şi compensaţiile pe care părţile le consideră necesare; procedurile de control al aplicării contractului colectiv de muncă; procedurile de modificare şi extindere a contractului, precum şi cele de încheiere a unui nou contract colectiv; răspunderea pentru nerespectarea contractului; procedura de soluţionare a conflictelor. 

Procedura de încheiere a contractelor colective de muncă

Părţile contractante menţionate mai sus încheie contractul colectiv prin negociere bazată pe încredere reciprocă şi informaţiile necesare. 

Partea care iniţiază negocierile elaborează un proiect de contract colectiv de muncă, pe care îl prezintă, în scris, celeilalte părţi, împreună cu o înştiinţare de începere a negocierilor. Părţile vor începe negocierile în termen de şapte zile de la primirea înştiinţării. 

Părţile contractante îşi numesc reprezentanţi în derularea negocierilor. Uniunile ori federaţiile angajaţilor pot, de comun acord, să numească reprezentanţi comuni şi să adere la un contract colectiv comun. În timpul desfăşurării negocierilor, reprezentanţii părţilor contractante beneficiază de zile libere de la lucru, continuând să-şi primească salariile.

Drepturile şi obligaţiile părţilor

Părţile contractante au dreptul să includă persoane calificate şi experţi în negocieri şi în redactarea proiectului de contract colectiv de muncă şi să formeze un grup de lucru pe criterii paritare. Costurile includerii experţilor şi persoanelor calificate sunt suportate de partea care îi invită la negocieri. 

Reprezentanţii, persoanele calificate şi experţii participanţi la negocieri, precum şi alte persoane implicate în redactarea proiectului de contract colectiv de muncă sunt obligaţi să păstreze secretul lucrărilor.

Contractul colectiv de muncă intră în vigoare la data semnării acestuia, dacă nu se dispune altfel, şi este făcut public.  

Durata contractului colectiv de muncă este de un an, dacă părţile nu stabilesc altfel. 

Preluarea unei întreprinderi în tot sau în parte de către o altă persoană atrage după sine şi preluarea contractului colectiv de muncă. 

Controlul aplicării contractului colectiv de muncă

Pe de o parte, acest control este exercitat de către reprezentaţii autorizaţi ai părţilor, iar procedura de supraveghere este cuprinsă în textul contractului. 

Pe de altă parte, statul, prin intermediul Inspectoratului muncii, exercită şi el un control al modului de aplicare a legii cu privire la contractul colectiv de muncă. În situaţia în care se constată o încălcare a acestui act normativ, un inspector al muncii sau directorul oficiului regional al Inspectoratului muncii are dreptul să emită un ordin care va conţine:

· data şi locul emiterii ordinului;

· numele, prenumele şi funcţia persoanei care elaborează ordinul şi numele şi adresa agenţiei;

· identitatea persoanei fizice sau a persoanei juridice căreia îi este adresat ordinul;

· circumstanţele care au dus la emiterea ordinului şi trimiterea la temeiurile legale ale acestuia;

· concluziile ordinului prin care se vor stabili obligaţiile persoanei în cauză şi condiţiile îndeplinirii acestora;

· referirea la posibilitatea aplicării de sancţiuni administrative pentru neîndeplinirea obligaţiilor stabilite prin acest ordin;

· procedura şi termenul de contestare a ordinului;

· semnătura persoanei care elaborează ordinul. 

Dacă ordinul a fost emis de un inspector al muncii, acesta poate fi contestat în faţa directorului oficiului regional al Inspectoratului muncii în termen de 10 zile de la publicarea actului administrativ. Dacă ordinul a fost emis de directorul oficiului regional al Inspectoratului muncii, angajatorul în poate contesta în faţa Directorului general al Inspectoratului muncii, tot în termen de 10 zile calendaristice de la data publicării actului administrativ.
Soluţionarea conflictelor colective de muncă este reglementată printr-o lege specială - Legea cu privire la soluţionarea litigiilor colective de muncă din 5 mai 1993, cu modificările ulterioare.

Legea reglementează pe lângă soluţionarea acestor conflicte şi modul de organizare a grevelor şi a întreruperii temporare a lucrului la cererea angajatorului
. 

Conflictul colectiv reprezintă acel dezacord dintre un angajator ori o asociaţie/federaţie de angajatori şi angajaţi sau o uniune de angajaţi cu privire la încheierea ori aplicarea contractului colectiv sau stabilirea de noi condiţii de lucru. 

Părţile în acest tip de conflict sunt angajatorul sau asociaţia de angajatori şi angajaţii sau asociaţia de angajaţi. 

Angajaţii şi angajatorii sunt reprezentaţi în procedura de soluţionare a conflictelor de persoane autorizate. Acestea din urmă sunt obligate să analizeze cererile în termen de 7 zile de la data la care au fost sesizate şi să înştiinţeze petenţii, în scris, cu privire la deciziile luate. 

Părţile pot consulta Mediatorul Public, în scris, dacă negocierile nu ajung la nici un rezultat şi dacă se întrevede vreo întrerupere a lucrului. 

În situaţia în care nu se ajunge la vreun acord cu privire la modul de punere în aplicare a legislaţiei muncii şi încheierea, aplicarea ori modificarea contractului colectiv de muncă, reprezentanţii angajatorilor şi cei ai angajaţilor au un drept de apel la federaţiile angajatorilor, respectiv la federaţiile angajaţilor. 

Aceste federaţii trebuie ca în termen de trei zile de la data primirii petiţiei să instituie o comisie pe criterii paritare, în scopul soluţionării conflictelor colective de muncă, şi să înştiinţeze despre acest lucru Mediatorul Public. 

Mediatorii sunt experţi imparţiali care asistă părţile în soluţionarea conflictelor, iar aceştia se pot regăsi în persoana Mediatorului Public ori a mediatorilor locali. 

Statutul funcţiei de mediator este aprobat de către Guvernul Republicii. 

Mediatorul Public este numit în funcţie pe termen de trei ani, de către Guvern. şi pe baza unui acord comun al Ministerului problemelor sociale cu federaţiile naţionale ale angajatorilor şi cele ale angajaţilor.

Mediatorul Public fie numeşte la rândul său un mediator local pentru soluţionarea conflictului în colaborare cu administraţia locală, fie procedează el însuşi la remedierea litigiului. 

Mediatorii au dreptul de a invita părţile să participe la procedurile de negociere şi de a angaja experţi, persoane calificate sau funcţionari competenţi. 

La propunerea mediatorilor, părţile sunt obligate să răspundă în termen de trei zile. 

La sfârşitul procedurii de mediere, indiferent de rezultat, se întocmeşte un raport care va fi semnat de reprezentanţii părţilor şi de mediatori. 

4. Finlanda

Sediul materiei: Legea contractelor colective de muncă nr.436/1946 cu modificările ulterioare, şi Legea cu privire la aplicabilitatea generală a contractelor colective de muncă nr.56/2001, cu modificările ulterioare. 

În sensul acestui act normativ, înţelegem prin contract colectiv de muncă acel act încheiat de unul sau mai mulţi angajatori sau asociaţii înregistrate de angajatori şi una sau mai multe asociaţii înregistrate de angajaţi, care priveşte condiţiile ce trebuie îndeplinite prin contractele de muncă sau în relaţiile de muncă în general. 

Prin asociaţie de angajatori înţelegem orice asociaţie care are ca obiect special ocrotirea intereselor angajatorilor în domeniul muncii, iar prin asociaţie de angajaţi înţelegem orice asociaţie al cărei scop principal este ocrotirea intereselor angajaţilor în problemele muncii.  

Toate contractele colective de muncă trebuie redactate în formă scrisă. Angajatorul parte în contract are obligaţia ca în termen de o lună de la data semnării contractului colectiv de muncă să trimită două copii, din care una pe suport electronic, ministrului însărcinat cu sănătatea şi siguranţa muncii. În plus, angajatorul parte într-un contract colectiv naţional este obligat să înştiinţeze autoritatea menţionată cu privire la numărul societăţilor membre şi numărul angajaţilor acestora grupaţi în funcţie de contractele colective aplicabile relaţiilor lor de muncă. 

În situaţia în care un contract colectiv de muncă nu este încheiat pe o perioadă determinată, oricare dintre părţi poate da un preaviz de trei luni pentru rezilierea contractului. Contractele colective încheiate pentru o perioadă mai mare de patru ani, la expirarea acestei perioade vor fi considerate contracte încheiate pe o perioadă nedeterminată. 

Preavizul cu privire la rezilierea contractului trebuie dat în formă scrisă. 

Contractul colectiv de muncă îşi produce efectele asupra următoarelor categorii de persoane:

· angajatorii şi asociaţiile care au încheiat contractul sau care au aderat ulterior la acesta, în scris şi cu consimţământul părţilor;

· asociaţiile înregistrate care sunt direct ori prin unul sau mai mulţi intermediari subordonate asociaţiilor de mai sus;

· angajatorii şi angajaţii care sunt sau au fost pe perioada contractului membri ai unei asociaţii obligate prin contractul colectiv de muncă; aceşti angajatori şi angajaţi sunt obligaţi să respecte dispoziţiile contractului colectiv în toate contractele de muncă pe care le încheie între ei.

Dacă posesorul unei întreprinderi a fost parte într-un contract colectiv de muncă, succesorul acestuia va prelua toate drepturile şi obligaţiile fostului proprietar conţinute în contract. 

Dacă o parte dintr-un contract de muncă este în dezacord cu contractul colectiv aplicabil acestuia, acea parte din contract va fi considerată nulă şi înlocuită cu dispoziţiile corespondente din contractul colectiv de muncă. 

Toţi angajatorii obligaţi printr-un contract colectiv de muncă sunt obligaţi să afişeze o copie a contractului la locul de muncă, nerespectarea acestei obligaţii pedepsindu-se cu amendă. 

Legea referitoare la aplicabilitatea generală a contractelor colective de muncă menţionează o comisie specială, care stabileşte dacă un contract colectiv este reprezentativ pentru un anumit sector de activitate. 

Comisia este alcătuită dintr-un preşedinte şi alţi doi membri, fiecare cu câte un asistent personal. Preşedintele şi asistentul acestuia trebuie să fie persoane calificate pentru funcţia de judecător şi să fie, ca şi ceilalţi membri, de altfel, familiarizaţi cu relaţiile de muncă şi condiţiile de lucru. Preşedintele comisiei, ceilalţi membri şi asistenţii acestora trebuie să fie aleşi dintre persoanele care nu ar putea fi considerate ca reprezentând interesele angajatorului sau ale angajaţilor. 

Membrii comisiei sunt numiţi în acelaşi timp, de Guvern, pe termen de cinci ani. Comisia colaborează cu ministerul răspunzător de siguranţa şi sănătatea muncii, dar în îndeplinirea sarcinilor ea funcţionează independent. 

Comisia se va pronunţa asupra aplicabilităţii generale a unui contract de muncă, în măsura în care ministerul răspunzător de sănătatea şi siguranţa muncii a primit copia contractului, conform Legii contractelor colective de muncă.   

După ce decizia comisiei a devenit definitivă, orice persoană interesată
 poate adresa o petiţie, în scris, pentru reanalizarea aplicabilităţii generale a contractului colectiv de muncă. Petiţia va trebui să conţină dovezi că au avut loc modificări substanţiale în premisele care au stat la baza confirmării aplicabilităţii generale a contractului colectiv. 

Comisia îşi va publica deciziile în Gazeta oficială. 

Pe lângă petiţie, decizia comisiei poate fi atacată şi pe cale de apel.

Apelul împotriva deciziei comisiei se introduce la instanţa specializată pe problemele muncii, în termen de 30 de zile de la data publicării deciziei definitive a comisiei în Gazeta oficială. 

Decizia instanţei specializate pe problemele muncii trebuie publicată fără întârziere în Colecţia de Regulamente a Ministerului de Justiţie. 

În cele din urmă, comisia va trebui să publice forma finală a contractului colectiv de muncă cu aplicabilitate generală în lista contractelor colective de acest tip. Accesul la aceste informaţii este gratuit. 

5. Franţa 

Sediul materiei: Codul muncii art. L132-2 - L132-10, L136-1- L136-4. 
Conform Codului muncii, contractul sau acordul colectiv de muncă este acel act încheiat în formă scrisă, sub sancţiunea nulităţii, între următoarele categorii de persoane:

· pe de o parte una sau mai multe organizaţii sindicale de salariaţi, recunoscute ca fiind reprezentative la nivel naţional, conform art. L133-2 din Cod, sau una sau mai multe organizaţii sindicale care sunt asociate celor menţionate mai înainte sau care fac dovada reprezentativităţii lor în sfera de aplicare a contractului;

· pe de altă parte, una sau mai multe organizaţii sindicale de angajatori sau orice altă grupare de angajatori, ori unul sau mai mulţi angajatori luaţi individual. 

Asociaţiile de angajatori care au competenţă în negocierea contractelor şi acordurilor colective de muncă sunt asimilate organizaţiilor sindicale cuprinse în acest cod. 

Contractele şi acordurile colective de muncă trebuie să fie redactate în limba franceză; orice dispoziţie redactată în altă limbă decât limba franceză nu va fi opozabilă salariaţilor.

Importanţa unui acord interprofesional este secundară în comparaţie cu contractul colectiv de muncă, dacă nu se opune majoritatea organizaţiilor sindicale ale salariaţilor, care sunt reprezentative în sfera de aplicare a contractului. 

Contractul şi acordul colectiv de muncă pot conţine dispoziţii mai favorabile pentru salariaţi decât cele cuprinse în legile şi regulamentele în vigoare. Acestea nu pot deroga însă de la dispoziţiile de ordin public din aceste legi şi regulamente. 

Contractele şi acordurile colective de muncă îşi determină propria sferă de aplicare teritorială şi profesională. Sfera de aplicare profesională este definită în termenii activităţilor economice. 

Contractul colectiv de muncă aplicabil este cel care aparţine activităţii principale exercitate de către angajator. În cazul unui concurs de activităţi care fac incertă aplicarea acestui criteriu de afiliere a unei întreprinderi la un anumit domeniu de activitate, contractele colective şi acordurile profesionale pot, prin clauze reciproce şi identice, să prevadă condiţiile în care întreprinderea stabileşte contractele care îi sunt aplicabile. 

Contractul sau acordul colectiv de muncă se încheie pentru o durată determinată ori nedeterminată. În lipsă de dispoziţii contrare, după momentul expirării, contractul colectiv cu durată determinată continuă să-şi producă efectele ca acord sau contract colectiv cu durată nedeterminată. Dacă acordul sau contractul colectiv de muncă este încheiat pe durată determinată, acest termen nu poate depăşi cinci ani. 

Contractul şi acordul colectiv de muncă cu durată nedeterminată pot fi reziliate de către părţile semnatare. Dispoziţiile contractuale trebuie să conţină şi condiţiile de reziliere, precum şi durata preavizului care trebuie să preceadă rezilierea. În absenţa unei stipulaţii exprese, acest termen de preaviz este de trei luni. 

Rezilierea este notificată de autor şi celorlalte părţi semnatare ale contractului. 

Dacă rezilierea contractului se face de către toţi semnatarii angajatori sau de către toţi semnatarii salariaţi, contractul sau acordul va continua să-şi producă efectele timp de un an, până la intrarea în vigoare a contractului sau acordului care îl va înlocui.
 

Dacă rezilierea contractului se face doar de către o parte din semnatarii angajatori sau de o parte din semnatarii salariaţi, aceasta nu va împiedica aplicarea în continuare a contractului colectiv de muncă pentru celelalte părţi semnatare. 

În situaţia în care contractul colectiv de muncă este reziliat de către toţi angajatorii sau de către toţi salariaţii, se vor iniţia noi negocieri, la cererea uneia din părţile interesate, în termen de trei luni de la data rezilierii. 

Contractele şi acordurile colective de muncă se depun, în final, la direcţia departamentală pentru muncă.

Comisia naţională pentru negocierea colectivă

Conform Codului muncii art. L136-1- L136-4, această Comisie este formată din : ministrul muncii ori reprezentantul acestuia, în calitate de preşedinte ; ministrul agriculturii sau reprezentantul acestuia ; ministrul economiei ori reprezentantul acestuia ; preşedintele secţiei sociale a Consiliului de Stat şi un număr egal de reprezentanţi ai celor mai reprezentative organizaţii sindicale ale salariaţilor în plan naţional, respectiv ai celor mai reprezentative organizaţii de angajatori în plan naţional
. 

Atribuţiile Comisiei :

1. să adreseze ministrului muncii toate propunerile de facilitare a desfăşurării negocierii colective, în special în vederea unei definiri unitare a ramurilor;
2. să emită avize asupra proiectelor de legi şi decretelor cu privire la negocierea colectivă;
3. să acorde ministrului muncii avize motivate asupra extinderii sferei de aplicare a contractelor colective, precum şi asupra abrogării hotărârilor de extindere;
4. să acorde avize asupra interpretării clauzelor unui contract sau acord colectiv, la cererea comisiei de interpretare competente, sesizată în prealabil;
5. să acorde ministrului muncii avizul motivat cu privire la stabilirea salariului minim de creştere;  
6.   să urmărească evoluţia salariilor şi remuneraţiilor minimale stabilite prin contractele şi acordurile colective, precum şi evoluţia remuneraţiilor din întreprinderile publice;

7. să analizeze bilanţul anual al negocierilor colective;

8. să urmărească anual aplicarea în contractele colective a principiului pentru muncă egală salariu egal, a principiului egalităţii profesionale între bărbaţi şi femei şi a principiului egalităţii de tratament între salariaţi, indiferent de apartenenţa la o etnie, naţiune sau rasă;

9. să urmărească anual aplicarea în contractele colective a măsurilor luate în favoarea  dreptului la muncă al persoanelor cu handicap, să constate inegalităţile persistente şi să le analizeze cauzele;

10.  să urmărească anual evoluţia activităţii persoanelor cu vârstă de peste cincizeci de ani, în scopul adresării ministrului muncii de propuneri menite să favorizeze menţinerea sau întoarcerea lor în câmpul muncii. 

Atribuţiile Comisiei naţionale pentru negociere colectivă pot fi exercitate şi de către două subcomisii instituite în cadrul acesteia:

- subcomisia contractelor şi acordurilor colective, pentru primele patru atribuţii enumerate mai sus;

- subcomisia salariaţilor, pentru atribuţiile 6 şi 8.

La lucrările subcomisiei salariaţilor va participa şi un reprezentant al intereselor familiale, în calitate de expert. 

Comisia naţională pentru negociere colectivă este asistată de un secretar general.

6. Germania

Sediul materiei: Legea contractului colectiv de muncă din 9 aprilie 1949, cu modificările ulterioare. 

În dreptul german, contractul colectiv de muncă reglementează drepturile şi obligaţiile părţilor contractante, conţinând în acelaşi timp norme juridice ce pot fi aplicate obiectului, încheierii şi rezilierii relaţiilor de muncă, precum şi problemelor cu privire la gestiunea întreprinderii şi la legislaţia care reglementează constituirea acesteia. 

Contractele colective de muncă se întocmesc în formă scrisă.

Părţile contractante

Contractul colectiv de muncă poate fi încheiat de un sindicat şi un angajator individual sau o asociaţie de angajatori. 

Federaţiile de sindicate şi asociaţiile de angajatori (organizaţii centrale
) pot încheia contracte colective în numele celor afiliaţi lor, dacă au fost abilitaţi în acest sens. Organizaţiile centrale pot ele însele să fie părţi în contractele colective de muncă, dacă statutele proprii prevăd în mod expres această atribuţie. 

Normele juridice ale contractului colectiv cu privire la gestiunea întreprinderilor şi legislaţia aplicabilă constituirii acestora îşi vor produce efectele asupra tuturor întreprinderilor angajatorului care a semnat contractul. 

Normele juridice ale unui contract colectiv care reglementează obiectul, încheierea şi rezilierea relaţiilor de muncă îşi vor produce efectele în mod direct şi cu forţă obligatorie asupra părţilor contractante, în măsura în care acestea se înscriu în sfera de aplicare a contractului. 

În situaţia în care contractul colectiv de muncă prevede constituirea în comun de către părţi a unor organisme (precum casele de compensaţii salariale şi de indemnizaţii pentru concediile anuale), stabileşte şi regulile cu privire la această constituire; aceste reguli se vor aplica în egală măsură, în mod direct şi cu forţă obligatorie, şi statutelor respectivelor organisme şi relaţiilor existente între ele, pe de o parte, şi angajatorii şi salariaţii din contractul colectiv, pe de altă parte. 

Orice măsură luată prin derogare de la dispoziţia de mai sus va fi admisă doar dacă a fost autorizată de contractul colectiv sau dacă implică o modificare a regulilor în avantajul salariatului. 

La drepturile ce decurg din contractul colectiv de muncă nu se poate renunţa decât pe baza unor reguli stabilite de părţile contractante. 

Normele juridice ale unul contract colectiv de muncă vor continua să îşi producă efectele şi după data expirării actului, până cand va intra în vigoare un nou contract colectiv. 

Obligativitatea generală a contractului colectiv de muncă

La cererea uneia din părţile contractante, ministrul federal al muncii şi problemelor sociale, cu consimţământul unei comisii alcătuite din trei reprezentanţi ai organizaţiilor centrale ale angajatorilor şi trei reprezentanţi ai organizaţiilor centrale ale salariaţilor, va putea susţine obligativitatea generală a contractului colectiv de muncă, dacă:

- angajatorii obligaţi prin contract dispun de cel puţin 50% din salariaţii cuprinşi în sfera de aplicare a contractului;

-  obligativitatea generală a contractului colectiv ar fi în interesul publicului
.

S-ar putea renunţa şi la aceste două condiţii, în măsura în care declararea obligativităţii generale a contractului colectiv de muncă ar fi necesară în temeiul unei situaţii de urgenţă în domeniul social. 

Înainte de a lua o decizie cu privire la o atare cerere, toţi angajatorii şi salariaţii care vor fi afectaţi de aceasta, toate sindicatele şi toate asociaţiile de angajatori pentru care rezultatul procedurii prezintă interes, precum şi toate autorităţile supreme pe problemele muncii din landurile cărora li se aplică contractul vor trebui să aibă posibilitatea să îşi exprime punctul de vedere, în scris, precum şi cu ocazia unei dezbateri publice. 

În situaţia în care autoritatea supremă pe problemele muncii din landul interesat ridică obiecţii cu privire la cererea de declarare a obligativităţii generale a contractului, ministrul federal al muncii şi problemelor sociale va da curs cererii respective doar cu aprobarea Guvernului federal. 

Ministerul federal al muncii şi problemelor sociale va păstra un registru al contractelor colective de muncă, în care vor fi înscrise încheierea, modificarea şi rezilierea contractelor, precum şi începutul şi sfârşitul caracterului general obligatoriu al aceloraşi contracte. 

Părţile unui contract colectiv de muncă sunt obligate să trimită ministrului federal al muncii şi problemelor sociale, cu titlu gratuit, documentul original sau o copie legalizată a contratului, precum şi două exemplare suplimentare ale contractului sau ale modificării acestuia, în termen de o lună de la data încheierii actului ori de la data modificării, după caz. Părţile vor înştiinţa ministerul muncii şi asupra încetării contractului, în termen de o lună de la data expirării actului. În plus, părţile mai sunt obligate să trimită câte trei exemplare ale contractului sau ale modificării acestuia, după caz, fiecăreia dintre autorităţile supreme în materia muncii din landuri, în termen de o lună de la data încheierii sau modificării actului. În mod similar, autorităţile pe problemele muncii din landuri vor fi înştiinţate şi cu privire la încetarea contractului colectiv de muncă, în termen de o lună de la data expirării actului. În situaţia în care doar una din părţile contractante se achită de aceste obligaţii, cealaltă parte va fi scutită. 

Transmiterea de date sau informaţii incomplete sau inexacte ori în afara termenelor prevăzute constituie infracţiune şi se pedepseşte cu amendă. 

Angajatorii sunt obligaţi să afişeze contractele colective de muncă aplicabile întreprinderilor proprii în incinta acestora. 

Ministrul federal al muncii şi problemelor sociale, în colaborare cu organizaţiile centrale de angajatori şi salariaţi, este abilitat să emită ordonanţele necesare aplicării prezentei legi, în special în ceea ce priveşte:

· crearea şi actualizarea registrului contractelor colective de muncă şi ale arhivelor corespondente;

· procedura de urmat în situaţia declarării caracterului general obligatoriu al contractelor colective ori în situaţia anulării regulamentelor şi directivelor din domeniu; 

· comisia al cărei consimţământ este cerut în vederea declarării de către ministrul muncii a obligativităţii generale a contractului colectiv de muncă. 
7. Letonia 

Sediul materiei: Legea cu privire la relaţiile de muncă din 12 decembrie 2002. 

Partea B din legea sus amintită menţionează contractul colectiv de muncă, ca fiind acel acord prin care se definesc relaţiile de muncă, în special organizarea remuneraţiei muncii şi protecţia muncii, crearea şi rezilierea relaţiilor de muncă, specializarea la locul de muncă, procedurile de lucru, siguranţa socială a salariaţilor, precum şi alte probleme legate de relaţiile de muncă, şi prin care se stabilesc drepturile şi obligaţiile părţilor. 

În lipsa unor dispoziţii speciale, părţile unui contract colectiv de muncă sunt obligate:

· să se abţină pe toată durata contractului de la măsurile care ar genera modificări unilaterale ale acestuia;

· să se asigure că dispoziţiile contractuale sunt respectate atât de angajator, cât şi de salariaţi.

Contractul colectiv de muncă se încheie în formă scrisă. 

Părţile contractului colectiv de muncă

Contractul colectiv de la nivel sectorial sau teritorial (denumit în continuare contract general) se încheie între un angajator, grup de angajatori, organizaţie de angajatori sau asociaţie a organizaţiilor de angajatori şi un sindicat al salariaţilor sau o asociaţie de sindicate ale salariaţilor.

Contractul colectiv general încheiat de o organizaţie de angajatori sau o asociaţie a organizaţiilor de angajatori îşi produce efectele asupra membrilor organizaţiilor ori a membrilor asociaţiilor de organizaţii. 

Dacă membrii unei organizaţii de angajatori sau ai unei asociaţii de organizaţii de angajatori au în subordine mai mult de 60% din salariaţii unui sector de activitate, atunci contractul colectiv general încheiat de organizaţia respectivă de angajatori sau asociaţia de organizaţii de angajatori cu un sindicat al salariaţilor sau cu o asociaţie de sindicate ale salariaţilor va deveni obligatoriu pentru toţi angajatorii sectorului în cauză şi se va aplica tuturor salariaţilor angajaţi de aceştia. În privinţa acestor angajatori şi angajaţi, contractul colectiv general va intra în vigoare de la data publicării sale în Gazeta oficială a Guvernului leton. Contractul colectiv de muncă se publică în Gazeta oficială pe baza unei cereri comune din partea persoanelor contractante. 

Contractul colectiv de muncă se încheie pentru o perioadă determinată; dacă textul actului nu prevede un termen, acesta va fi de un an. 

Contractul colectiv de muncă poate fi reziliat pe baza acordului dintre părţi sau pe baza unui preaviz al uneia dintre părţi, dacă acest drept a fost stabilit prin textul actului. 

Angajatorii şi salariaţii pot deroga de la dispoziţiile contractului colectiv în situaţia în care un anumit contract de muncă prevede condiţii mai favorabile pentru salariat. 

Procedura de încheiere a contractului colectiv de muncă

Încheierea unui contract colectiv se face la propunerea reprezentanţilor angajaţilor, a angajatorului sau a organizaţiilor ori asociaţiilor acestora. Angajatorul, organizaţia angajatorilor sau asociaţia organizaţiilor de angajatori nu sunt îndreptăţiţi să refuze iniţierea negocierilor în vederea încheierii unui contract colectiv de muncă.

Răspunsul la propunerea de angajare în negocieri trebuie dat în formă scrisă, în termen de 10 zile de la data primirii propunerii. 

Părţile contractante vor organiza negocierile şi vor stabili procedurile de redactare şi dezbatere a contractului colectiv de muncă. Părţile contractante pot invita specialişti la negocieri, pot înfiinţa grupuri de lucru care să cuprindă un număr egal de reprezentanţi ai ambelor părţi şi pot chiar redacta în mod independent câte un proiect de contract colectiv.

Angajatorul are obligaţia de a furniza reprezentanţilor salariaţilor informaţiile necesare încheierii contractului. 

 În situaţia în care în cursul negocierilor nu se ajunge la un acord din cauza obiecţiilor uneia dintre părţi, această parte are obligaţia ca în termen de maximum10 zile să răspundă în scris propunerilor celeilalte părţi. Dacă se ajunge la o formă de proiect al contractului colectiv, termenul pentru răspunsul scris va fi de o lună, perioadă în care partea respectivă va trebui să includă şi obiecţiile şi propunerile proprii cu privire la proiect. Orice salariat are dreptul de a trimite în scris părţilor contractante propunerile proprii cu privire la proiectul de contract colectiv de muncă. 

Soluţionarea conflictelor

Litigiile cu privire la drepturile şi interesele care decurg din relaţiile de muncă reglementate prin contract vor fi soluţionate de o comisie de mediere. Comisia de mediere va fi înfiinţată de părţile contractante şi va cuprinde un număr egal de reprezentanţi ai ambelor părţi. 

În caz de conflict, părţile vor întocmi un raport cu privire la divergenţele de opinie şi în termen de cel mult trei zile îl va înainta comisiei de mediere. Comisia de mediere va analiza raportul în termen de şapte zile şi va emite o decizie, care va fi obligatorie pentru ambele părţi. 

În situaţia în care comisia nu va putea soluţiona un litigiu cu privire la drepturi, conflictul va fi atribuit pentru soluţionare unei instanţe ori unui organism de arbitraj. Instanţa este competentă pentru litigiile dintre părţi legate de: pretenţiile ce decurg din contract; aplicarea dispoziţiilor contractuale şi validitatea sau nevaliditatea dispoziţiilor contractului colectiv. 

8. Lituania 

Sediul materiei: Legea cu privire la contractele colective şi contractele colective de muncă din 31 martie 1994, cu modificările ulterioare, Codul muncii.

Contractul colectiv de muncă este acel acord încheiat între organizaţiile sindicale centrale şi organizaţiile angajatorilor, cu privire la condiţiile de angajare, remunerare, organizare a muncii, condiţiile de siguranţă a muncii, timpul de lucru şi de odihnă, precum şi alte condiţii sociale şi economice. 

Contractul colectiv de muncă se aplică în acele întreprinderi ale căror angajatori sunt membri ai asociaţiilor angajatorilor care au semnat contractul ori în întreprinderile ale căror angajatori au aderat la asociaţiile respective, după ce acestea au semnat contractul colectiv de muncă. 

Conţinutul contractului colectiv de muncă

Contractele colective de muncă vor stabili drepturile şi obligaţiile părţilor contractante, procedura punerii lor în aplicare, precum şi răspunderea părţilor.

Părţile contractului colectiv de muncă sunt obligate să introducă dispoziţii suplimentare cu privire la condiţiile de lucru, condiţiile sociale şi de trai, privilegiile salariaţilor ori reguli asemănătoare care nu sunt prevăzute în legislaţia Republicii Lituania. 

Contractele colective de muncă trebuie să cuprindă: 

· regulile cu privire la încheierea, modificarea şi rezilierea contractelor de muncă;

· condiţiile de remunerare şi organizare a lucrului (remuneraţia în funcţie de poziţia deţinută, sporurile salariale, alte privilegii şi drepturile la compensaţii, indexarea salarială, ordinea de plată a salariilor şi deducerile salariale, precum şi alte reguli);

· regulile cu privire la timpul de lucru şi timpul de odihnă;

· obligaţiile cu privire asigurarea condiţiilor de sănătate şi siguranţă a muncii şi dispoziţiile cu privire la compensaţiile şi facilităţile în caz de nerespectare a standardelor prevăzute în legislaţia muncii;

· condiţiile de formare profesională, specializare, precum şi drepturile şi privilegiile legate de acestea;

· alte reguli economice şi sociale care prezintă importanţă pentru părţi.

Contractele colective de muncă încheiate de către corporaţiile şi întreprinderile străine care activează pe teritoriul Republicii Lituania se vor supune legilor statului lituanian şi actelor ce stau la baza constituirii unei societăţi.  

Dispoziţiile şi obligaţiile unui contract colectiv de muncă care stabilesc pentru salariaţi condiţii inferioare celor garantate prin legislaţia naţională vor fi considerate neopozabile acestora.  

Negocierea contractului colectiv de muncă

Dreptul de a negocia un contract colectiv de muncă aparţine reprezentanţilor părţilor contractante. Procedurile de elaborare a proiectului de contract şi de negociere se vor stabili de către părţi, de comun acord, şi se vor înregistra pe bază de stenograme. 

Înaintea începerii negocierilor, reprezentanţii părţilor sunt obligaţi să primească propunerile din partea salariaţilor şi să culeagă informaţiile necesare cu privire la condiţiile economice, financiare şi sociale ale întreprinderii, precum şi condiţiile de lucru ale acesteia. Aceste informaţii vor fi furnizate de către angajator şi reprezentanţii angajaţilor. 

Procedura de negociere se declanşează la cererea uneia din părţi, în termen de 10 zile de la adresarea cererii. 

În situaţia în care există deja un contract colectiv de muncă, negocierile pentru încheierea unuia nou trebuie să înceapă cu două luni înaintea expirării celui existent.

 În timpul negocierilor, proiectul de contract este analizat de salariaţi (pe unităţi structurale), în conformitate cu procedura stabilită de reprezentanţii părţilor, şi înaintat pentru dezbatere întrunirii (conferinţei) colectivului de salariaţi
. În situaţia în care proiectul de contract nu este aprobat, reprezentanţii părţilor, ţinând cont de observaţiile şi propunerile făcute, vor introduce amendamente şi dispoziţii suplimentare, proiectul astfel modificat fiind retrimis întrunirii (conferinţei) colectivului de salariaţi pentru dezbatere, în termen de 15 zile. Aprobarea proiectului de contract colectiv de către întrunire/conferinţă trebuie semnată de reprezentanţii părţilor în termen de trei zile. 

Contractul colectiv de muncă intră în vigoare la data semnării acestuia şi îşi produce efectele până la semnarea unui nou contract. Termenul de valabilitate al unui contract colectiv de muncă este stabilit în textul actului, însă acesta nu poate depăşi doi ani. 

 

Controlul aplicării contractului colectiv de muncă

La cererea salariaţilor interesaţi de modul în care este pus în aplicare contractul colectiv de muncă, angajatorul este obligat să le furnizeze informaţiile necesare în termen de 15 zile. 

 Controlul asupra îndeplinirii obligaţiilor stipulate în contractul colectiv de muncă se exercită de către reprezentanţii părţilor contractante şi organismele autorizate de către stat. 

  Reprezentanţii părţilor sunt obligaţi să prezinte colectivului de salariaţi rapoarte cu privire la executarea contractului colectiv de muncă, o dată la şase luni. Procedura şi datele prezentării rapoartelor se vor stabili de către părţi de comun acord prin însuşi textul actului. 

9. Luxemburg

Sediul materiei: Legea cu privire la relaţiile colective de muncă din 30 iunie 2004. 

Contractul colectiv de muncă este un act prin care se stabilesc relaţiile şi condiţiile generale de lucru, încheiat între una sau mai multe organizaţii sindicale de lucrători sau angajaţi, pe de o parte, şi una sau mai multe organizaţii profesionale de angajatori ori o întreprindere sau grup de întreprinderi, pe de altă parte. 

Grupul de întreprinderi menţionat mai sus trebuie să desfăşoare activităţi de aceeaşi natură şi să constituie o entitate economică şi socială. Entitate economică şi socială înseamnă acel ansamblu de întreprinderi, fiecare cu personalitate juridică autonomă, care funcţionează pe bază de franciză şi care prezintă una sau mai multe trăsături care să ducă la concluzia că nu este vorba de entităţi independente şi/sau autonome, ci de o concentrare de atribuţii de conducere şi de activităţi identice şi complementare, respectiv o comunitate de salariaţi reuniţi de interese identice, asemănătoare sau complementare, cu statut social asemănător. 

Pot fi părţi în contractul colectiv de muncă, în afara angajatorilor luaţi individual şi a grupurilor de angajatori, doar organizaţiile sindicale cele mai reprezentative la nivel naţional sau la nivelul unui anumit sector de activitate. 

Sunt considerate organizaţii sindicale toate grupurile profesionale care dispun de o organizaţie internă şi care au ca scop apărarea intereselor profesionale, reprezentarea membrilor lor, precum şi îmbunătăţirea condiţiilor de lucru ale acestora. 

Sunt considerate cele mai reprezentative la nivel naţional acele organizaţii sindicale care dau dovadă de eficienţă şi puterea necesară pentru negocierea la nivel naţional a unui conflict major de ordin social. 

Reprezentanţii organizaţiilor sindicale, angajatorii sau grupurile de angajatori au dreptul de a încheia contracte fie în virtutea dispoziţiilor statutare, fie în temeiul unei hotărâri speciale a organizaţiei sindicale sau grupului profesional, fie graţie unui mandat expres sau tacit din partea membrilor proprii. 

Procedura de negociere

Prin contractul colectiv se constituie o comisie de negociere unică care regrupează sindicatele cu drept de a contracta. Aceste sindicate pot în unanimitate să accepte sau să refuze participarea altor sindicate la negocieri. 

Cererea de deschidere a negocierilor colective trebuie să fie depusă de reprezentanţii calificaţi ai persoanelor sau organizaţiilor interesate. Partea vizată nu se poate sustrage obligaţiei de a răspunde cererii de începere a negocierilor. Cu toate acestea, angajatorul solicitat poate, în termen de 15 zile de la data primirii cererii de începere a negocierilor, să informeze autorul cererii că intenţionează să participe la negocieri în cadrul unui grup sau al unei organizaţii de angajatori sau împreună cu angajatori care desfăşoară aceeaşi activitate sau au aceeaşi profesie. În această situaţie, negocierile vor fi deschise în termen de 60 de zile de la data menţionată anterior. În caz de refuz explicit sau implicit de a participa la negocieri, partea interesată poate declanşa procedura de mediere.

Contractul colectiv de muncă se încheie în formă scrisă, sub sancţiunea nulităţii, şi trebuie semnat de către toţi reprezentanţii organizaţiilor contractante ori de către angajatorul contractant în nume personal. 

Contractele colective sunt depuse la Inspecţia muncii şi minelor de către partea cea mai diligentă. În lipsa unor dispoziţii contrare, contractele se vor aplica de la data depunerii lor. 

În situaţia în care contractul colectiv de muncă a fost încheiat între părţi care nu aveau capacitate de contractare, Inspecţia muncii şi minelor poate propune Ministrului muncii să refuze primirea contractului. Părţile contractante pot ataca decizia de refuz în apel la tribunalul administrativ, în termen de o lună de la data notificării acesteia. 

Contractul colectiv de muncă trebuie adus la cunoştinţa lucrătorilor şi angajaţilor întreprinderilor contractante prin afişare la intrările principale de la locul de muncă. 

Conţinutul obligatoriu al contractului colectiv:

· calitatea părţilor contractante;
· sfera de aplicare profesională şi teritorială;
· data intrării în vigoare, durata şi condiţiile de reziliere;
· condiţiile de lucru asupra cărora au convenit părţile.
Condiţiile de lucru stabilite de către părţi trebuie să cuprindă cel puţin:

· condiţiile de angajare şi de concediere ale salariaţilor;
· durata timpului de lucru şi modul de organizare a acestuia, orele suplimentare şi timpul zilnic şi săptămânal de odihnă;
· zilele nelucrătoare;
· regimul aplicabil concediilor;
· sistemul de remunerare, precum şi componentele salariale şi tratamentul pe categorii profesionale.
Toate convenţiile colective de muncă trebuie să prevadă în mod obligatoriu:

· dispoziţii cu privire la adaptarea cuantumului remuneraţiilor la variaţiile costurilor traiului zilnic, în conformitate cu măsurile aplicabile salariilor şi pensiilor funcţionarilor publici;

· sporurile salariale pentru lucrul pe timp de noapte, care nu pot fi mai mici de 15 % din remuneraţie; 
· sporurile salariale pentru lucrul în condiţii degradante, periculoase şi insalubre;
· aplicarea principiului remuneraţiei egale pentru bărbaţi şi femei;
· o declaraţie de principiu cu privire la hărţuirea sexuală şi sancţiunile disciplinare.
Contractul colectiv de muncă trebuie să conţină în mod obligatoriu şi dispoziţii cu privire la rezultatul negocierilor colective, care ar trebui să poarte asupra următoarelor teme:

· organizarea muncii, şi anume aplicarea unor formule flexibile de lucru cu scopul sporirii productivităţii şi competitivităţii întreprinderilor;

· politica de formare profesională a întreprinderii, a sectorului sau ramurii căreia contractul colectiv de muncă îi este aplicabil;

· de o manieră generală, eforturile făcute de părţile contractante în vederea păstrării ori sporirii locurilor de muncă şi luptei împotriva şomajului; 

· aplicarea principiului egalităţii de tratament între bărbaţi şi femei.

Angajatorul solicitat de reprezentanţii personalului propriu să poarte negocieri în vederea încheierii unui contract colectiv de muncă nu se poate sustrage de la această obligaţie, decât dacă preferă să negocieze în cadrul unui grup de angajatori sau cu alţi angajatori din aceeaşi profesie. Dacă aceştia nu se vor implica în negocieri în termen de 60 de zile de la solicitarea iniţială, personalul angajat poate obliga angajatorul să negocieze separat. 

Conflictele ce decurg din negocierile colective vor fi soluţionate conform procedurii de mediere prevăzute de legislaţia în vigoare. Cu toate acestea, părţile pot apela pentru soluţionarea litigiilor şi la unul sau mai mulţi arbitri. Numele, calitatea arbitrilor, obiectul arbitrajului şi procedura vor fi consemnate în scris, sub sancţiunea nulităţii. 

Contractul colectiv de muncă este opozabil tuturor persoanelor care l-au semnat în nume personal sau prin mandatar. Contractul îşi produce efectele şi asupra persoanelor care au aderat ulterior la acesta.

Conform dispoziţiilor legii, contractul colectiv de muncă ar putea fi înzestrat cu caracter general obligatoriu (aplicabilitate generală) pentru toţi angajatorii şi salariaţii din ramura profesională pentru care a fost încheiat. 

Aplicabilitatea generală se declară printr-un regulament al administraţiei publice, la propunerea membrilor permanenţi şi membrilor speciali ai fiecărei părţi reprezentate în comisia paritară de mediere şi cu avizul camerelor profesionale competente. Acestea din urmă sunt obligate să se pronunţe în termen de o lună. 

Deciziile cu privire la obligativitatea generală a unui contract colectiv de muncă îşi vor produce efectele în termen de optsprezece zile de la data publicării lor în Jurnalul oficial (Mémorial), dacă nu se prevede un alt termen. 

Contractul colectiv de muncă poate fi încheiat pe termen de cel puţin şase luni şi cel mult trei ani şi nu poate fi reziliat decât pe baza unui preaviz de maximum trei luni şi minimum 15 zile înaintea expirării contractului. Rezilierea poate purta asupra contractului în întregul său ori asupra unor dispoziţii ale acestuia. În vederea stabilirii de noi dispoziţii, părţile contractante sunt nevoite să angajeze negocieri cu şase săptămâni înaintea expirării contractului iniţial. 

10. Marea Britanie 

Sediul materiei: Legea sindicatelor şi a relaţiilor de muncă din 1992, cu modificările ulterioare.

Contractul colectiv de muncă reprezintă acel acord încheiat de către unul sau mai multe sindicate cu unul sau mai mulţi angajatori sau asociaţii de angajatori, care se referă la una sau mai multe dintre următoarele probleme:

· cerinţele şi condiţiile de lucru ori condiţiile fizice în care salariaţii ar trebui să lucreze;

· angajarea, neangajarea, rezilierea ori suspendarea relaţiilor de muncă sau a obligaţiilor unuia sau mai multor salariaţi;

· împărţirea lucrului sau a sarcinilor de lucru între salariaţi ori grupurile de salariaţi;

· regulile disciplinare;

· participarea sau neparticiparea unui salariat la un sindicat;

· beneficiile pentru persoanele cu funcţii de conducere din cadrul sindicatelor;

· procedurile de negociere şi consultare, precum şi alte proceduri referitoare la oricare din problemele de mai sus, inclusiv recunoaşterea de către angajatori sau asociaţiile de angajatori a dreptului sindicatelor de a reprezenta salariaţii în cadrul negocierilor sau dezbaterilor. 

Contractul colectiv de muncă va avea efecte juridice obligatorii, dacă este întocmit în formă scrisă şi conţine o dispoziţie (indiferent de modul de formulare) care să arate că părţile intenţionează să înzestreze actul cu forţă obligatorie. 

Dispoziţiile unui contract colectiv de muncă prin care se interzice sau se restricţionează dreptul salariaţilor la grevă sau la alte acţiuni industriale nu vor putea fi considerate parte din contract, decât în măsura în care:

· contractul colectiv de muncă este încheiat în formă scrisă;

· contractul conţine în mod expres o dispoziţie prin care se afirmă introducerea acelor reglementări în textul actului;

· contractul este accesibil la locul de muncă al salariaţilor, putând fi consultat în timpul orelor de lucru;

· fiecare sindicat care este parte în contract este un sindicat independent.

Angajatorul care admite un sindicat independent ca partener în cadrul procedurilor de negociere colectivă are obligaţia să pună la dispoziţia reprezentanţilor
 acestuia toate informaţiile necesare cu privire la întreprinderea proprie sau a unui angajator asociat
. 

Angajatorul este scutit de această obligaţie, dacă:

· divulgarea informaţiilor respective ar contraveni intereselor de securitate naţională sau

· dezvăluirea informaţiilor ar contraveni unei interdicţii instituite prin lege sau

· informaţiile cu pricina sunt obţinute cu regim confidenţial sau

· informaţiile respective sunt referitoare la o anumită persoană, iar aceasta nu şi-a dat consimţământul pentru divulgarea lor sau

· dezvăluirea informaţiilor respective ar prejudicia substanţial propria întreprindere sau

· informaţiile ar fi deţinute cu scopul declanşării unor proceduri judecătoreşti. 

Dacă angajatorul refuză dezvăluirea informaţiilor cerute, sindicatul poate adresa o plângere Comisiei Centrale de Arbitraj
. Plângerea trebuie făcută în scris şi în forma cerută de Comisie. În situaţia în care Comisia consideră că plângerea poate fi soluţionată prin mediere, o va înainta Serviciului pentru Consultanţă, Mediere şi Arbitraj (ACAS)
, informând sindicatul şi angajatorul despre aceasta. Dacă nici în această situaţie plângerea nu este soluţionată şi nici retrasă şi dacă ACAS este de părere că alte încercări de mediere vor rămâne fără rezultat, va informa Comisia despre aceasta. Drept urmare, Comisia va analiza plângerea şi va face o declaraţie în care va menţiona dacă este întemeiată, în tot sau în parte, precum şi motivele care au stat la baza concluziilor sale. 

11. Olanda

Înainte de toate trebuie menţionat faptul că în dreptul olandez nu există stipulată obligaţia părţilor de a negocia un contract colectiv de muncă, de a încheia un asemenea contract ori de a modifica sistematic dispoziţiile acestuia.

Sediul materiei: Legea contractelor colective de muncă (Wet CAO) din 1927. Acest act conţine cerinţele necesare cu privire la părţile contractante şi la conţinutul contractelor, efectele juridice ale contractelor şi soluţiile legale în caz de nerespectare a contractului. Intrarea în vigoare a contractelor colective este reglementată în art.4 din Legea cu privire la stabilirea salariilor (Wet op de loonvorming), care cuprinde obligaţia de a informa Ministerul afacerilor sociale în legătură cu încheierea contractelor colective. 

Un alt act important pentru sistemul negocierilor colective îl constituie Legea contractelor colective (Wet AVV) din 1936. Acest act normativ conţine reglementări cu privire la statutul general obligatoriu al contractelor colective de muncă şi consecinţele acestuia. 
În situaţia în care este imposibil de ajuns la un acord între partenerii sociali cu privire la relaţiile de muncă dintr-un anumit sector al economiei, Ministerul afacerilor sociale are dreptul, la cererea părţilor contractante, să stabilească regulile aplicabile acestor relaţii. Aceste reguli vor avea conţinutul şi forţa obligatorie similare contractelor colective de muncă. 

Conceptul de contract colectiv de muncă în înţelesul legii din 1927

Dreptul olandez face distincţie între conceptul formal şi cel material de „contract colectiv”. Conceptul material de contract colectiv este extrem de larg. Legea din 1927 reglementează contractul colectiv ca fiind acel acord încheiat între unul sau mai mulţi angajatori ori una sau mai multe organizaţii de angajatori şi una sau mai multe organizaţii de salariaţi, care cuprinde în mare parte ori în exclusivitate dispoziţii cu privire la condiţiile de lucru ce trebuie respectate în cadrul contractelor individuale de muncă. Părţile contractante trebuie să fie organizaţii cu capacitate deplină de exerciţiu, iar contractul colectiv trebuie comunicat Ministerului afacerilor sociale. 

În situaţia în care părţile decid să nu încheie un contract care să aibă efecte juridice obligatorii asupra părţilor, contractul lor ar putea să rămână un act voluntar.

Sfera de aplicare a contractelor colective

În Olanda prevalează două tipuri de contracte colective: cele de întreprindere şi cele care acoperă sectoarele economice. Contractele de întreprindere sunt cele încheiate de către societăţi sau grupuri de societăţi, în calitate de angajator. Sfera de aplicare a acestor contracte colective este determinată în mare parte de către angajator. 

Contractele care acoperă sectoarele economice reglementează condiţiile de lucru pentru fiecare sector de activitate. Aceste contracte sunt mai degrabă încheiate de organizaţii de angajatori, decât de angajatori individuali şi se aplică la nivel naţional, contractele colective de la nivel local fiind extrem de rar întâlnite. 

Profilul sectorului are la bază acordul părţilor contractante, putând cuprinde o gamă largă de activităţi economice ori, din contră, sfera sa de aplicare putând fi restrânsă. Un factor care ar putea sta la baza împărţirii pe sectoare ale economiei ar fi structura organizaţională a uniunilor de angajatori. Acestea din urmă ţin cont, la rândul lor, de împărţirea sectoarelor economice din dreptul public şi dreptul asigurărilor sociale. 

Caracterul obligatoriu al contractelor colective

Jurisprudenţa olandeză face deseori distincţia între diferitele tipuri de dispoziţii care formează un contract colectiv de muncă. Pe de o parte, contractul colectiv poate conţine clauze obligatorii, care îşi produc efectele doar asupra părţilor. Pe de altă parte, contractele colective pot conţine şi aşa numitele clauze normative: clauzele care reglementează relaţiile de muncă dintre angajator şi angajat luaţi individual. Alte dispoziţii contractuale pot reglementa obligaţiile angajatorului luat individual faţă de părţile contractante ori terţi (fondurile sociale sau angajatorii din aceeaşi organizaţie sau ramură). În sfârşit, părţile unui contract colectiv de muncă pot folosi contractul în scopul formării de instituţii şi fonduri bipartite, pentru crearea unor scheme de formare profesională ori de pensionare anticipată. 

Legea din 1927 conţine dispoziţii cu privire la obligaţiile părţilor contractante şi statutul părţilor faţă de contractele individuale supuse contractului colectiv de muncă. Statutul terţilor este reglementat de jurisprudenţă, în special de o parte a deciziilor Curţii Supreme. 

În genere, contractul colectiv de muncă este obligatoriu pentru părţile contractante şi pentru toţi membrii organizaţiilor care au contractat. Dispoziţiile din contractele individuale care sunt contrare contractului colectiv de muncă sunt considerate nule şi sunt automat înlocuite cu reglementările corespondente din contractul colectiv. Deci, în principiu toate dispoziţiile normative ale contractului colectiv de muncă se vor regăsi şi în contractele individuale de muncă. Mai mult decât atât, aceste dispoziţii vor continua să îşi exercite influenţa asupra încheierii contractelor individuale şi după expirarea contractului colectiv. 

Contractul colectiv de muncă nu obligă salariaţii care nu sunt membri ai unei organizaţii parte într-un contract colectiv. Pe de altă parte, angajatorul parte într-un contract colectiv este obligat, conform art.14 din legea din 1927, să aplice contractul şi angajaţilor săi care nu sunt organizaţi. Majoritatea angajatorilor se achită de această obligaţie stabilind pentru fiecare salariat aplicarea contractului de sector la contractul individual de muncă. În acest fel, aproximativ 85% din salariaţi sunt supuşi contractelor colective, deşi doar 26% dintre ei fac parte dintr-o organizaţie (sindicat). 

Contractele colective de muncă pot fi declarate general obligatorii în măsura în care obligă deja un număr semnificativ de angajatori şi salariaţi din sectorul respectiv de activitate. Interesant e faptul că Ministerul afacerilor sociale va lua în calculul acestei operaţiuni şi salariaţii care nu fac parte din nici o organizaţie. 

Clauzele cu privire la arbitraj

Liberul acces la justiţie este garantat atât de Constituţia Olandei, cât şi prin convenţiile internaţionale la care Olanda este parte. Se poate renunţa însă la exercitarea acestui drept, prin supunerea voluntară la procedura de arbitraj. Clauzele cu privire la arbitraj sunt considerate a fi obligatorii pentru părţile contractante, însă ele nu vor fi general obligatorii. Părţile contractante au dreptul să ceară rezilierea contractului colectiv de muncă în orice moment. 

Conflictele dintre contractele colective de muncă

Practica generală în reglementarea relaţiilor de muncă în Olanda o constituie extinderea unui contract colectiv de muncă asupra tuturor angajatorilor din sectorul respectiv. Contractele se vor aplica tuturor persoanelor care intră în sfera de aplicare a decretului cu privire la obligativitatea generală. Aceasta înseamnă în primul rând că decretul referitor la aplicabilitatea generală va fi obligatoriu pentru toţi angajatorii din domeniul de activitate respectiv, inclusiv pentru cei care au semnat deja contractul colectiv cu pricina. Obligaţia legală nu o va înlocui pe cea adoptată în mod voluntar, ci se va adăuga la aceasta. În al doilea rând, nu există nici o excepţie de jure pentru angajatorii care sunt deja obligaţi printr-un alt contract colectiv. Conflictele care rezultă din extinderea obligativităţii contractelor colective de muncă sunt mai degrabă soluţionate prin practica administrativă, decât prin dispoziţii legislative. Prin urmare, nu există nici o regulă generală care să impună aplicarea acelor dispoziţii contractuale care sunt mai favorabile ori aplicarea cu prioritate a obligaţiilor acceptate în mod voluntar, faţă de cele impuse de lege. 

Conflictele dintre contractele colective de sector şi cele de întreprindere sunt soluţionate prin sistemul excepţiilor. Dacă o societate, care are propriul contract colectiv, este şi membră a unei organizaţii de angajatori implicate în negocierea contractelor colective, acea societate trebuie să se asigure ca va fi exclusă din sfera de aplicare a oricărui contract colectiv de sector. În această situaţie, societăţii în cauză socotite în afara sferei de aplicare a contractului colectiv de sector nu i se va aplica nici decretul cu privire la aplicabilitatea generală a contractului. Mai mult, orice angajator obligat printr-un contract colectiv de întreprindere poate cere să fie exclus din decretul cu privire la aplicabilitatea generală, în timpul procedurilor de elaborare a decretului. 


Situaţia este puţin diferită pentru conflictele dintre contractele colective de acelaşi tip sau de la acelaşi nivel. În situaţia în care se extinde sfera de aplicare a două contracte colective de sector, Ministerul afacerilor sociale nu le va declara general aplicabile până când părţile contractelor nu au tranşat problema. Sunt situaţii în care o societate ar putea aplica salariaţilor contracte colective diferite, în funcţie de poziţia acestora ori departamentul în care lucrează. O ultimă posibilitate este şi aceea a aplicării în mod simultan a mai multor contracte colective: părţile unui contract individual decid să aplice un contract colectiv, în timp ce sunt deja obligate printr-un altul. 

12. Polonia

Sediul materiei: Codul muncii din 26 iunie 1974, cu modificările ulterioare.

Conform dispoziţiilor Codului muncii, nu pot încheia contracte colective de muncă: membrii organismelor care fac parte din serviciul public; angajaţii instituţiilor de stat pe bază de numire; salariaţii administraţiilor descentralizate angajaţi pe bază de alegere sau numire în funcţiile de conducere; judecătorii şi procurorii. 

Contractul colectiv de muncă trebuie să conţină: modul de organizare a relaţiilor de muncă, obligaţiile reciproce şi modul de aplicare a dispoziţiilor contractului. 

Contractele colective de muncă nu trebuie să încalce drepturile terţilor.

Cu ocazia stabilirii obligaţiilor reciproce prin contractul colectiv de muncă, părţile au posibilitatea să determine şi modul de publicare a contractului şi de difuzare a conţinutului acestuia, cât şi procedura de evaluare periodică a aplicării contractului şi procedura de interpretare a dispoziţiilor contractuale şi soluţionare a litigiilor. 

Contractul colectiv de muncă se încheie pe bază de negociere. 

Partea contractantă care are iniţiativa declanşării negocierilor este obligată să informeze fiecare organizaţie sindicală în numele căreia se va încheia contractul. 

Partea îndrituită să încheie contractul nu poate refuza cererea celeilalte părţi de a porni negocierile şi al cărei scop este: 

          - să încheie un contract în numele angajaţilor cărora nu li se aplică nici un contract colectiv de muncă;

          - să modifice contractul din cauza unor schimbări importante în situaţia financiară sau economică a angajatorului ori a deteriorării situaţiei economice a salariaţilor.

Angajatorul are obligaţia de a furniza reprezentanţilor sindicatelor informaţiile cu privire la situaţia sa economică, în scopul derulării negocierilor. Reprezentanţii sindicatelor sunt, la rândul lor, obligaţi să nu divulge aceste informaţii obţinute de la angajator, care constituie un secret al întreprinderii, în înţelesul dispoziţiilor cu privire la combaterea concurenţei neloiale. 

La cererea oricăreia dintre părţi poate fi chemat un specialist pentru a-şi exprima opinia cu privire la problemele discutate în timpul negocierilor. Costurile legate de prestaţia specialistului sunt suportate de către partea care cere numirea acestuia. 

Contractul colectiv de muncă se încheie în formă scrisă şi pentru o perioadă determinată ori nedeterminată de timp. 

Dispoziţiile contractului vor fi interpretate de către părţi în comun, iar aceste interpretări vor fi obligatorii pentru toţi cei care au încheiat vreun acord de aplicare a contractului. 

Rezilierea contractului colectiv de muncă are loc:

· pe baza declaraţiei comune a părţilor;

· o dată cu expirarea perioadei de preaviz pentru rezilierea contractului şi

· o dată cu expirarea perioadei pentru care a fost încheiat.

Declaraţia de reziliere a contractului, precum şi preavizul uneia dintre părţi trebuie întocmite în formă scrisă. Perioada de preaviz este de trei luni, dacă părţile nu convin altfel. 

În situaţia preluării în tot sau în parte a întreprinderii de către un alt angajator, salariaţii din cadrul acesteia se vor supune vechiului contract colectiv de muncă timp de un an. 

Modificările la contractele colective de muncă se fac pe bază de protocoale adiţionale. Dispoziţiile aplicabile contractelor colective se aplică şi protocoalelor adiţionale ale acestora. 

Organizaţiile sindicale care au devenit reprezentative după încheierea contractului colectiv de muncă pot adera la acesta, asumându-şi drepturile şi obligaţiile de parte în contract, printr-o declaraţie în faţa părţilor contractante. 

Contractele colective de muncă se înregistrează într-un registru special, păstrat la Ministerul muncii, în termen de trei luni de la data depunerii cererii de înregistrare de către una dintre părţi. 

Contractul colectiv de muncă va intra în vigoare la data specificată în cuprinsul actului, dar nu mai devreme de data înregistrării. 

Angajatorul are următoarele obligaţii:

    - să aducă la cunoştinţa salariaţilor intrarea în vigoare a contractului colectiv de muncă, a modificărilor acestuia, a preavizului de reziliere, precum şi expirarea contractului;

   - să furnizeze organizaţiei sindicale suficiente exemplare ale contractului;

   - la cererea unui salariat, să-i pună la dispoziţie textul contractului şi să-i explice conţinutul acestuia.

13. Slovacia   

Sediul materiei: Legea cu privire la negocierea colectivă nr.2/1991, cu modificările ulterioare.

Actul normativ menţionat reglementează negocierea colectivă dintre organismele specializate ale organizaţiilor sindicale şi angajatori sau organizaţiile acestora, cu scopul încheierii unui contract colectiv de muncă.

Contractele colective reglementează relaţiile individuale şi colective dintre angajatori şi angajaţi şi drepturile şi obligaţiile părţilor contractante.

Contractul colectiv de muncă poate fi:

· contract colectiv de întreprindere, încheiat între un sindicat şi angajator;

· contract colectiv de grad superior, încheiat pentru un număr mai mare de angajatori între sindicat şi organizaţia angajatorilor;

· contract colectiv de grad superior încheiat între sindicat şi stat, în calitate de angajator;

· contract colectiv de grad superior încheiat pentru angajatori care, în privinţa remuneraţiei, îşi desfăşoară activitatea în conformitate cu legi speciale
; acest tip de contract se încheie între un organism sindical superior şi reprezentanţii autorizaţi de către Guvern şi reprezentanţii patronatelor. 

Contractul colectiv de muncă poate fi negociat şi încheiat în numele părţii contractante de către:

· reprezentantul organismului sindical în cauză, a cărui autorizaţie decurge din actele constitutive ale sindicatului sau din dispoziţiile cu privire la organizarea internă a organismului sindical respectiv;

· organismul statutar sau alt reprezentant al organizaţiei angajatorilor;

· o persoană fizică care în cadrul propriei activităţi de afaceri are angajaţi salariaţi;

· reprezentantul organizaţiei de angajatori a cărui autorizaţie de încheiere a contractelor colective de muncă decurge din dispoziţiile interne ale organizaţiei;

· un reprezentant autorizat de Guvern, dacă angajator din contract este statul.

Contractele colective de muncă sunt valabil încheiate dacă: 

- au formă scrisă şi sunt avizate de către un reprezentant autorizat ori reprezentanţii autorizaţi ai respectivelor organisme sindicale şi de către angajatori, respectiv reprezentanţii organizaţiilor acestora,

- sunt însoţite de o listă a angajatorilor în numele cărora s-a încheiat contractul, pentru contractele de nivel superior
. 

Contractul colectiv de muncă va fi parţial neaplicabil pentru acele dispoziţii care:

· contravin dispoziţiilor general obligatorii ale legilor;

· reglementează pentru salariaţi drepturi mai puţine în comparaţie cu cele cuprinse în contractele colective de un nivel superior.

Contractul colectiv de muncă îşi va produce efectele asupra părţilor, dar şi asupra angajatorilor în numele cărora organizaţia de angajatori a încheiat contractul, asupra angajaţilor în numele cărora sindicatul a încheiat actul şi asupra sindicatului în numele căruia a contractat un organism sindical superior.

Sindicatul are obligaţia să aducă la cunoştinţa salariaţilor conţinutul contractului colectiv de muncă, în termen de cel mult 15 zile de la data încheierii acestuia. 

Părţile contractante au obligaţia să păstreze contractul şi decizia arbitrului încă cinci ani de la terminarea perioadei pentru care acesta a fost încheiat. 

Contractul colectiv de muncă se va încheia pentru o perioadă determinată, iar daca termenul nu este prevăzut, se va presupune că actul a fost încheiat pe o perioadă de un an. Contractele colective cu grad superior (cele încheiate de sindicate cu statul şi cele dintre un organism sindical superior şi reprezentanţii autorizaţi de către Guvern şi reprezentanţii patronatelor) se încheie tot pe termen de un an. 

Ministerul muncii, problemelor sociale şi familiei poate dispune printr-un regulament extinderea obligativităţii contractelor colective de grad superior şi asupra unui angajator care nu este membru în organizaţia care a încheiat actul, însă numai dacă angajatorul acceptă această extindere. O altă condiţie este aceea ca angajatorul să desfăşoare activităţi ce se înscriu în sfera contractului colectiv, în aceiaşi termeni economici şi sociali, şi să aibă sediul pe teritoriul Republicii Slovace. 

Procedura de încheiere a contractelor colective

Contractele colective se încheie pe bază de negocieri, iniţiate de către una dintre părţi printr-o propunere scrisă adresată celeilalte părţi. Este de datoria acesteia din urmă să răspundă propunerii în termen de 30 de zile şi să indice în răspuns şi motivele pentru care nu este de acord cu anumite părţi din contract. 

Iniţierea negocierilor în vederea încheierii unui nou contract colectiv de muncă trebuie să aibă loc cu cel puţin 60 de zile înaintea expirării contractului iniţial. 

Este de datoria părţii contractante care reprezintă angajatorul să trimită părţilor contractante contractul colectiv de grad superior şi decizia arbitrului Ministerului muncii, problemelor sociale şi familiei, în scopul înregistrării, în termen de 15 zile de la data comunicării acesteia. Părţile vor proceda similar şi pentru modificările aduse contractului. 

Înregistrarea contractului colectiv de muncă de grad superior se va publica, la cererea Ministrului muncii, în Monitorul oficial al Republicii. 

Soluţionarea conflictelor

Conflictele colective pot apărea în legătură cu încheierea contractului şi îndeplinirea obligaţiilor, fără a da salariaţilor individuali posibilitatea de a ridica pretenţii. 

Ministrul muncii va selecta intermediari şi arbitri, la cererea unui cetăţean al Republicii ori la propunerea autorităţilor statului, instituţiilor ştiinţifice, universităţilor, reprezentanţilor angajatorilor şi reprezentanţilor sindicatelor. 

Poate fi ales intermediar sau arbitru orice cetăţean care îndeplineşte următoarele condiţii: are capacitate juridică deplină; are domiciliul pe teritoriul Republicii; este o persoană cu integritate morală
; este absolvent cu studii superioare şi are competenţă profesională
. Competenţa profesională a intermediarilor şi arbitrilor va fi verificată de către o comisie specială, numită şi convocată de către Ministrul muncii, problemelor sociale şi familiei. Membrii comisiei speciale sunt reprezentanţi ai statului, reprezentanţi ai angajatorilor şi angajaţilor. 

Intermediarii şi arbitrii vor fi înregistraţi pe liste separate la Ministerul muncii; listele se vor păstra timp de trei ani. Ministerul va elibera acestora un certificat de înregistrare, pe baza căruia vor putea să-şi exercite atribuţiile în soluţionarea conflictelor colective. 

Intermediarii sunt obligaţi să întocmească un raport scris cu privire la soluţia propusă pentru rezolvarea conflictului, în termen de 15 zile de la data la care a luat cunoştinţă despre acesta, iar părţile contractante vor aviza raportul fără întârziere. 

Raportul de mediere va fi apoi trimis părţilor contractante şi Ministrului muncii, dacă intermediarul a fost numit de acesta din urmă. 

Raportul de mediere trebuie să conţină: identitatea părţilor contractante; descrierea faptelor care au făcut obiectul conflictului; soluţia propusă şi validarea acesteia; data întocmirii raportului; identitatea şi semnătura intermediarului.

Procedura de intermediere se consideră a fi un eşec dacă litigiul nu este soluţionat în termen de 30 de zile de la data la care intermediarul a fost informat cu privire la obiectul conflictului colectiv. 

Procedura de arbitraj se declanşează la cererea părţilor contractante, în situaţia în care intermedierea a rămas fără rezultat. 

Arbitrul va redacta un protocol de acceptare a cererii părţilor contractante. Persoana care a avut calitatea de intermediar nu poate exercita şi funcţia de arbitru. 

Arbitrul are obligaţia de a informa părţile în scris cu privire la decizia luată, în termen de 15 zile de la data iniţierii procedurii de arbitraj. Decizia arbitrului trebuie să conţină identitatea părţilor contractante, descrierea faptelor care au format obiectul conflictului, soluţia propusă şi acceptarea acesteia, data emiterii deciziei, identitatea arbitrului şi semnătura acestuia. 

Costurile procedurii de arbitraj, inclusiv remuneraţia arbitrului, sunt suportate de către Ministerul muncii, problemelor sociale şi familiei. 

 14. Suedia

Sediul materiei: Legea cu privire la relaţiile de muncă nr.580/1976, cu modificările ulterioare.

Sintagma „contract colectiv de muncă” desemnează acordul încheiat în formă scrisă între un angajator sau o organizaţie de angajatori şi o organizaţie a salariaţilor, cu privire la condiţiile de lucru. 

Contractul colectiv de muncă trebuie încheiat în formă scrisă. 

Contractele încheiate de către o organizaţie de angajatori ori o organizaţie de salariaţi vor fi obligatorii, în sfera lor de aplicare, şi pentru membrii organizaţiei respective, indiferent de momentul în care aceştia au intrat în organizaţie (înainte sau după încheierea contractului) şi în măsura în care nu li se aplică nici un alt contract colectiv.

În situaţia în care un membru al unei organizaţii îşi prezintă demisia din acea organizaţie, contractul colectiv de muncă îi va fi opozabil în continuare. 

În situaţia în care o întreprindere sau o parte a unei întreprinderi este transferată de la un angajator obligat printr-un contract colectiv de muncă unui alt angajator, contractul va fi opozabil şi acestuia din urmă. Această dispoziţie nu se va aplica în situaţia în care noul angajator este deja parte într-un contract colectiv de muncă aplicabil salariaţilor preluaţi o dată cu întreprinderea. 

Rezilierea contractului colectiv de muncă poate avea loc doar pe baza unui preaviz scris din partea oricăreia dintre părţi. 

În situaţia în care una dintre părţile contractante a încălcat dispoziţiile contractului colectiv de muncă ori ale legii şi dacă dispoziţiile încălcate sunt de maximă importanţă pentru relaţiile de muncă în întregul lor, la cererea celeilalte părţi, instanţa competentă poate dispune încetarea aplicabilităţii contractului. 

În situaţia în care contractul colectiv de muncă cuprinde dispoziţii cu privire la drepturile salariaţilor de a se exprima în probleme legate de încheierea şi rezilierea contractelor de muncă, gestiunea şi distribuirea muncii şi desfăşurarea activităţilor în general, şi dacă apar conflicte cu privire la aplicarea acestor dispoziţii, interpretarea dată de reprezentantul salariaţilor va fi aplicabilă până la soluţionarea conflictelor. Această regulă nu conferă însă reprezentantului salariaţilor dreptul de a executa decizii în numele angajatorului. 

În situaţia unui litigiu între un angajator şi o organizaţie a salariaţilor cu privire la remunerarea unui membru al organizaţiei, angajatorul are obligaţia să iniţieze imediat negocierile cu privire la aceasta. Dacă litigiul nu poate fi soluţionat pe calea negocierilor, angajatorul va declanşa procedurile judecătoreşti. Angajatorul care nici nu iniţiază negocierile, nici nu declanşează procedurile judecătoreşti este obligat la plata unei compensaţii, într-un cuantum stabilit de organizaţia salariaţilor, dacă această pretenţie este rezonabilă.  

Procedura de mediere

În vederea medierii conflictelor dintre angajatori sau organizaţiile angajatorilor şi salariaţi ori organizaţiile salariaţilor a fost creat Mediatorul public. Acesta are obligaţia ca, prin cooperare cu părţile contractante ori prin alte mijloace, să culeagă informaţiile cu privire la derularea negocierilor.

Mediatorul trebuie să acorde părţilor consultanţă şi informaţii referitoare la negocieri şi contractele colective de muncă. Partea care a încheiat un contract colectiv de muncă cu privire la remunerare şi condiţiile generale de angajare va trimite Mediatorului public, la cerere, o copie a contractului. 

Pe baza consimţământului părţilor care negociază încheierea unui contract colectiv de muncă, Mediatorul public poate desemna unul sau mai mulţi lideri de negociere ori mediatori. Dacă Mediatorul public consideră că prin litigiul creat se periclitează relaţiile industriale, el poate numi unul sau mai mulţi mediatori şi fără consimţământul părţilor. 

Părţile care au încheiat un acord cu privire la procedurile de negociere, calendarul negocierilor şi regulile de numire a mediatorului, atribuţiile mediatorului şi regulile referitoare la preavizul de reziliere a contractului vor aduce acest acord la cunoştinţa Mediatorului public, în scopul înregistrării. Dacă acordul a fost înregistrat, mediatorul nu mai poate fi numit decât cu aprobarea părţilor. 

15. Ungaria

Sediul materiei: Codul muncii

Contractul colectiv de muncă reglementează:

· drepturile şi obligaţiile ce decurg din relaţiile de muncă, modul de exercitare şi îndeplinire a acestora, precum şi procedurile conexe;

· relaţiile dintre părţile contractante.

Contractele colective de muncă se încheie între unul sau mai mulţi angajatori sau o organizaţie reprezentativă a angajatorilor şi unul sau mai multe sindicate.

Organizaţiile reprezentative ale angajatorilor au dreptul să încheie contracte colective de muncă numai cu autorizaţia membrilor lor. 

Cu fiecare angajator se poate încheia un contract colectiv distinct. 

Sindicatele au dreptul să încheie contracte colective de muncă cu un angajator, doar dacă propriii candidaţi primesc în alegerile consiliului muncii
 mai mult de jumătate din totalul voturilor. 

În situaţia în care candidaţii sindicatelor nu obţin mai mult de jumătate din voturi, se pot desfăşura negocieri în vederea încheierii unui contract colectiv de muncă, însă este nevoie de aprobarea salariaţilor pentru ca acesta să îşi producă efectele. Salariaţii vor vota cu privire la această problemă, dar procedura de vot va fi considerată valabilă numai dacă mai mult de jumătate din salariaţii eligibili participă la alegerile consiliului muncii. 

Ca urmare a cererii comune a părţilor contractante, Ministrul muncii poate extinde sfera de aplicare a contractului colectiv de muncă la întregul sector, dacă organizaţiile care semnează contractul sunt considerate ca fiind reprezentative
 în sectorul respectiv. 

Ministerul muncii va publica decizia cu privire la extinderea aplicabilităţii contractului colectiv de muncă în gazeta oficială. Dacă nu se prevede altfel în cuprinsul contractului, acesta va fi considerat promulgat după publicare. 

Orice sindicat, angajator sau organizaţie reprezentativă de angajatori poate contesta în faţa instanţelor de judecată decizia ministrului muncii cu privire la extinderea sferei de aplicare a contractului colectiv de muncă. 

În absenţa unei extinderi a sferei de aplicare, contractul îşi va produce efectele asupra angajatorilor care:

· au încheiat contractul colectiv de muncă sau

· erau membri ai organizaţiilor reprezentative de angajatori atunci când contractul a fost încheiat sau

· s-au asociat organizaţiei la o dată ulterioară încheierii contractului.

Contractul colectiv de muncă se va aplica şi acelor salariaţi din subordinea angajatorilor care au încheiat contractul, care nu sunt membri ai vreunui sindicat parte în contract. 

Propunerea de a participa la negocieri în vederea încheierii sau modificării unui contract colectiv de muncă nu poate fi refuzată de nici una dintre părţi.

În conflictele legate de capacitatea părţilor de a încheia contracte colective de muncă, instanţele vor lua o decizie conform procedurilor necontencioase, la cererea părţii interesate să încheie contractul.  

Angajatorul are obligaţia să aducă la cunoştinţa salariaţilor proprii dispoziţiile contractului colectiv de muncă. Angajatorul va trimite câte o copie a contractului salariaţilor ale căror sarcini implică respectarea dispoziţiilor contractuale, precum şi membrilor consiliului muncii şi persoanelor cu funcţii de conducere din sindicat.  

Ministerul muncii va specifica procedurile de înregistrare a contractelor colective de muncă, precum şi obligaţiile cu privire la preaviz şi furnizarea de informaţii. 

În lipsa unor dispoziţii contrare, contractul colectiv de muncă poate fi reziliat de oricare dintre părţile contractante pe baza unui preaviz de trei luni. 

Dreptul de a rezilia contractul colectiv nu poate fi exercitat în primele şase luni de la data semnării acestuia. 

Pentru contractele colective încheiate în comun de mai mulţi angajatori sau mai multe organizaţii reprezentative de angajatori, rezilierea îşi va produce efectele doar pentru acei salariaţi din subordinea angajatorului care şi-a exercitat dreptul de reziliere. 

Contractul colectiv de muncă rămâne fără obiect, deci inaplicabil, în ipoteza dizolvării angajatorului sau sindicatului şi lipsei unui succesor legal al acestuia. Pentru contractele colective încheiate de mai mulţi angajatori, mai multe organizaţii reprezentative de angajatori sau mai multe sindicate, acestea vor deveni inaplicabile doar dacă toţi angajatorii sau toate sindicatele vor fi lichidate, fără succesor legal. 

� Convenţia se aplică tuturor activităţilor din sectorul economic; pentru salariaţii forţelor armate şi poliţiei legislaţia naţională a fiecărui stat va stabili în ce măsură Convenţia le va fi aplicabilă. De asemenea, pentru salariaţii din serviciul public, legislaţia naţională a statelor semnatare ori jurisprudenţa acestora va stabili modalităţile de aplicare a Convenţiei. 


� Cu toate acestea, Regele are posibilitatea de a dispune prin decret motivat şi dezbătut în cadrul Consiliului de Miniştri extinderea, în tot sau în parte, a sferei de aplicare a acestei legi şi la persoanele angajate în cadrul acestor organisme sau la o anumită categorie a acestor persoane. 


� În sensul legii menţionate trebuie să  înţelegem prin ramură de activitate grupurile de persoane asimilate angajatorilor care, în afara unui sector al economiei, exercită activităţi identice ori conexe. 


� Aceleaşi reguli se aplică şi pentru agenţiile administraţiilor locale.


� Întreruperea lucrului din iniţiativa angajatorului are loc cu scopul de a obţine din partea angajaţilor ori federaţiei de angajaţi a o serie de concesii în relaţiile de muncă.


� Sunt considerate persoane interesate părţile contractante şi organizaţiile de angajatori, respectiv de angajaţi, care au aderat ulterior la contract, precum şi orice angajator sau angajat al cărui statut juridic într-o relaţie de muncă depinde de aplicabilitatea generală a contractului colectiv. 


� Termenul de un an se aplică în situaţia în care nu se prevede un termen mai mare. 


� Comisia naţională pentru negociere colectivă are în componenţa sa 18 reprezentanţi ai salariaţilor şi 18 reprezentanţi ai angajatorilor. Reprezentanţii salariaţilor sunt numiţi de ministrul muncii, astfel: şase reprezentanţi, la propunerea confederaţiei generale a muncii; patru reprezentanţi, la propunerea confederaţiei franceze democratice a muncii; patru reprezentanţi, la propunerea confederaţiei generale a muncii - forţa muncitorească; doi reprezentanţi, la propunerea confederaţiei franceze a muncitorilor creştini şi doi reprezentanţi, la propunerea confederaţiei franceze a încadrării – confederaţia generală a cadrelor. Reprezentanţii angajatorilor sunt numiţi de ministrul muncii, astfel: doisprezece membri reprezentanţi ai profesiilor, cu excepţia celor agricole, din care nouă, la propunerea Consiliului naţional al patronatului francez şi doi reprezentanţi, la propunerea Confederaţiei generale a întreprinderilor mici şi mijlocii; doi membri reprezentanţi ai profesiilor agricole, din care unul, la propunerea Federaţiei naţionale a sindicatelor exploataţiilor agricole, iar celălalt, la propunerea Confederaţiei mutualităţii, cooperării şi creditelor agricole; trei reprezentanţi ai angajatorilor artizani, la propunerea Uniunii profesionale a artizanilor, şi un membru reprezentant al profesiilor liberale, la propunerea Uniunii naţionale a asociaţiilor profesiilor liberale. 


� Termenul „organizaţii centrale” desemnează federaţiile de sindicate sau asociaţiile de angajatori care sunt cele mai reprezentative pentru interesele salariaţilor şi angajatorilor din industria Republicii federale.


� Ministrul muncii şi problemelor sociale, cu acordul comisiei menţionate mai sus, poate anula obligativitatea generală a unui contract colectiv de muncă, dacă aceasta ar fi în interesul publicului. Declaraţia de anulare a obligativităţii generale a contractului colectiv de muncă va face obiectul unei notificări publice. 


� Sindicatul ori, dacă sunt mai multe sindicate, un organism reprezentativ comun al acestora, şi angajatorul au dreptul să convoace o întrunire (conferinţă) a colectivului de salariaţi, în scopul încheierii, modificării sau extinderii contractului colectiv de muncă. Întrunirile (conferinţele) au loc în termen de 15 zile de la data înştiinţării în formă scrisă a angajatorului (consiliului de administraţie al întreprinderii). Întrunirea colectivului de salariaţi este legal constituită dacă participă cel puţin 50% din toţi angajaţii, în timp ce conferinţa colectivului de salariaţi este legal constituită cu participarea obligatorie a cel puţin două treimi din angajaţi.


� Sunt consideraţi reprezentanţi ai sindicatelor acele persoane cu funcţii de conducere sau alte persoane autorizate să participe la negocierile colective. 


� Se vor divulga doar acele informaţii care fac posibilă derularea procedurilor de negociere şi care sunt în conformitate cu practica relaţiilor industriale. 


� Comisia Centrală pentru Arbitraj îşi exercită atribuţiile în numele Coroanei, pe baza personalului, echipamentelor şi sediilor furnizate de ACAS. Comisia este alcătuită dintr-un preşedinte numit de Secretarul de Stat după consultarea ACAS, şi alţi membri, numiţi de către Secretarul de Stat, dintre persoanele nominalizate de ACAS ca fiind cu experienţă în relaţiile industriale, atât din partea angajatorilor, cât şi a salariaţilor.


� Serviciul pentru Consultanţă, Mediere şi Arbitraj (ACAS) este un organism cu personalitate juridică, care funcţionează în numele Coroanei, condus de un Consiliu alcătuit dintr-un preşedinte şi nouă membri numiţi de Secretarul de Stat. Înainte de a numi membrii Consiliului, Secretarul de Stat este obligat să consulte pentru trei dintre ei organizaţiile reprezentante ale angajatorilor, pe care el le consideră potrivite şi, pentru alţi trei membri, organizaţiile reprezentante ale salariaţilor, de asemenea pe care el le consideră potrivite. Consiliul îşi va stabili propriile proceduri de lucru, inclusiv cvorumul necesar pentru desfăşurarea şedinţelor.





� Legea cu privire la remunerarea salariaţilor care desfăşoară activităţi de interes public.


� Sunt considerate a fi contracte colective de nivel superior toate contractele care se încheie dincolo de nivelul contractelor de întreprindere. 


� Integritatea morală se stabileşte pe baza certificatului de cazier judiciar eliberat cu cel mult trei luni înainte. 


� Competenţa profesională constă într-o bună cunoaştere a dreptului muncii şi în capacitatea de a întreprinde activităţi de intermediere şi arbitraj. 


� Drepturile de participare a salariaţilor la relaţiile de muncă sunt exercitate în numele acestora de către consiliile muncii. Consiliile muncii se aleg pentru fiecare angajator şi la fiecare sediu de întreprindere în care salariaţii depăşesc numeric cifra 50. 


� Sunt considerate reprezentative acele organizaţii care sunt importante în sectorul lor de activitate, din punctul de vedere al numărului de membri, numărului de salariaţi şi importanţei economice. Pentru sindicate reprezentativitatea se măsoară în funcţie de numărul de membri şi sprijinul acordat de către salariaţi. Evaluarea sprijinului din partea salariaţilor se face ţinând cont de rezultatele ultimelor alegeri ale consiliului muncii.    

